Poštarina u gotovom plaćena. 

GOD. I. 


U ZAGREBU, 29. SVIBNJA 1923. 


BROJ 22. 


BELZEBUB 

Napisao STJEPKO VRTAR. 


AŠAO sam ga jedne decembarske 
noći u tramvajskoj čekaonici na 
Pejačevićevu trgu. Ležao je sku- 
tren u jednom kutu i naličio na hrpu 
napola izgorjeloga koksa. 

»Što radiš, nesretniče, povikah u čudu, tvoja 
ura je već davno prošla, pa bi već morao biti u 
poslu.« 

»Vatre, vatre, cvilio je vrag, jer ću se inače 
morati pretvoriti u činovnika i stotinu godina če¬ 
kati na povišicu beriva.« 

Meni se stislo srce. Mi Zagrepčani smilovali 
smo se već svakom vragu, pa zašto se ne bi i 
ovomu; a osim toga sam i ja činovnik. 

»Ako mi se možeš uhvatiti ispod ruke, rekoh, 
poći ćemo u moj stan, pa ću ti dati vatre.« 

Vrag se sa štropotom dignu i zakvači mi se o 
ruku, a rep obavije oko mene. 

Tako smo došli u moj stan. 

Imadem izvrsnu željeznu peć. — Moja drva, 
koja na vreće kupujem od jednog pretršca na 
uglu uz dvije krune po kilogramu, ne bi u ni jednoj 
drugoj peći gorjela, jer su puna vode. — Nije ni 
čudo, kad ih lopov prodaje na kile, pa nastoji 
da budu što teža. U mojoj peći ipak gore kao ba¬ 
rut, što mi je više puta dapače i neugodno. 

Sa vrećom ovih drva i pet lopata ugljena raz¬ 
jario sam svoju odličnu peć, da je bila rumena kao 
purpur. Zatim skidoh s nje željezni poklopac i 
stavih premrzlog vraga u nju. 

Kada su prvi plamećci liznuli oko njegovih 
nogu, stresao se je vrag od milja, kao čovjek, koji 
nakon dugog puta po sniježnoj mećavi dođe u to¬ 
plu sobu. A kada se nakon četvrt sata zarume¬ 
nio jednako kao i peć, te su već i plamećci počeli 
iz njega lizati, obliznuo si je usne od izvanredne 
ugodnosti i rekao: 


»Ja sam Belzebub II., sin Belzebuba I. kralja 
paklenoga. — Svršavam zadnji stupanj izobrazbe, 
prije nego preuzmem žezlo svoga oca, pa sam za 
konačno usavršenje u pronalasku novih muka po¬ 
slan u Jugoslaviju, a po tom imadem da položim 
svoj pakleni diplomatski ispit. — No kod vas u 
Jugoslaviji imade toliko prekrasnih muka, toliko 
novih vidika za jednog siromašnog vraga, da sam 
se zadržao, i o ponoći nisam propao u zemlju, kako 
bih morao, pa bi po paklenom statutu, da sam se 
potpuno ohladio, imao za kaznu da kroz stotinu 
godina preuzmem lik najvećega mučenika na ze¬ 
mlji, a to je u ovom slučaju državni činovnik. 

Ti si me, čovječe, spasio od te strahote, pa že¬ 
lim da ti zahvalim. Drži me do druge ponoći u 
ovako divnoj vatrici, pa ću ti ispuniti jednu želju, 
makar si što zaželio.« 

Ja se tri puta poklonih pred njegovim veličan¬ 
stvom i rekoh: 

»Sigurno misliš, Belzebube, da ću te zamoliti, 
da sve, čega se dotaknem, postane zlatom. No tako 
lud nisam, jer znam, da je jedan čovjek ludo po¬ 
ginuo, jer mu se je i jelo u zlato pretvorilo, — Ako 
misliš, da sam skromniji, očekuješ sigurno, da ću 
te zamoliti ministarsku stolicu. No ni tako lud ni¬ 
sam, jer se u jugoslavenske ministarske stolice zna¬ 
du zaletjeti i bombe, a meni je život nada sve mio. 

Konačno, ako me glupim držiš, mislit ćeš, da 
ću te zamoliti, da mogu gledati kroz zidove, da 
sve znam, vidim i čujem i tako dalje. No, vjeruj, 
da je meni moj mirni san vredniji od svega znanja, 
a bojim se, aa bih sa ovom sposobnošću mnogo 
toga opazio, što bi mi mir poremetilo. 

Zato te ja kao pravi nesebični i čestiti Zagrep¬ 
čanin molim samo jedno, a to je, da urediš naše 
činovničko pitanje, kako bi konačno došli do toga. 
da sa našom plaćom možemo živjeti kao ljudi...« 

Ja sam se bio u svoj govor tako zanio, da ni¬ 
sam promatrao moga gosta. Međutim sada, kada 
uzdigoh oči, opazih, da se je vrag smotao u spi¬ 
ralu kao svrdlo, a oči su mu od muke iskočile kao 
dvije usijane špekule. 

»Čovječe, zacvili vrag, nisam znao, da ćeš to¬ 
liko tražiti. Zaista ti kažem, da si tražio brijeg 
zlata, dobio bi ga smjesta. Ali kod ove želje su sve 
paklene sile nemoćne, a meni nije nijedna čarobna 
riječ poznata, koja bi je ispunila. No strpi se do 
prekosutra. Ja ću još zapitati moju punicu, a ona 
je od svih vragova najmudrija, pa će možda šta 
izmudriti.« 

S tim riječima odosmo na počinak. 

Sutradan ujutro nije bilo moga vraga. Ostavio 
mi je cedulju, da je skoknuo još u ministarstvo fi- 
nansija, da prouči sastav budžeta. No bezuvjetno 
će mi se prekosutra javiti. 

Kada sam prekosutra u jedan sat iza ponoći 
došao u svoj stan, nisam trebao upaliti šibicu. Na 
mojemu stolu svijetlilo se je Belzebubovo pismo, 
koje je glasilo: 


»Pakleno vijeće pod predsjedanjem moje pu¬ 
nice konstatovalo je nakon dugoga vijećanja sa 
žalošću, da ne posjeduje takove moći, kojom bi 
stanje državnih činovnika u Jugoslaviji olakšalo. 

Obzirom na vašu plemenitu uslugu, učinjenu 
jedinom nasljedniku vladajuće obitelji, zaključilo 
je ipak vijeće, da će za vas i vaše supatnike re¬ 
zervirati najbolje kotlove, u kojima ne će nikada 
podržavati jaču vrućinu od 100° C. Osim toga se 
je nebo telefonski sporazumnim izjavilo, da će nad 
vašim kotlovima svakih sto godina spustiti polu- 
sstnu kišu u svrhu vaše okrepe. 

Pod ovako povoljnim kondicijama, koje se od 
pamtivijeka paklenoga ne pamte, pozdravlja vas 
do skorog viđenja 

Belzebub II.« 

Zar sam mogao prezreti ovako povoljan izlaz 
iz svog očajnog položaja? 

Dohvatio sam samokres — i ustrijelih se na licu 

mjesta. 

Ovako mi je bar za sto godina sigurna kiša. 


MOLITVA 

U sumračju crkve 

Kleči pred oltarom 
Visoka i blieda. 

U prozirnoj tami 
Čini se ko sjena 
Jedne slike božje 
II svetačkog kipa. 

Crkvom suton plazi, 

Miruju sve stvari: 

Raspela i slike, 

Kandila i svieće- 

A velegrad vani 
Šumi, buči, zvoni... — 

Crkvom mir koraca, 

Nit orgulje grme, 

Nit klerici poju. 

Nema ljudskog glasa, 

Nema daha duše, 

Ko grobnica niema 
Šuti crkva sveta — — 

Samo ona kleči, 

Samo ona moli: 

Duboko u duši 
Kao vječno svietlo 
Molitva joj gori. .. 

Zagreb 1923. Mihovil Nikolić 

BRAK MALE RA 

ROMAN IZ OBIČNOG ŽIVOTA U VELIKO DOBA 
Napisao: SLAVKO JEŽIĆ 



, 19. siječnja. 

>l ŽASNO ! 

Danas sam našao jedan mnogo jas¬ 


niji odgovor na moje vječito pitanje: 
da ili ne? 

Jedan upitnik — i sva sreća razorena! . . . Jad¬ 
na sreća — niti tri dana nije trajala- 

. . . Jučer me je zamolila, da joj dadem čitati 
svoj dnevnik. Dakako da joj se u svojoj sreći nisam 
usudio odbiti molbe. Znao sam, da je zanima, što 
sam tamo zapisao o našemu razgovoru od petka. 
Ali šta mari — bio sam presretan i obećao sam, , , 
A danas je bila vrlo čudna. Dok još nikakvih 
gostiju nije bilo — Vyskočil je po običaju otišao u 
Mirindol — razgovarali smo mnogo o svemu, vrlo 
korektno dabome, ali ipak srdačno. Bilo mi je div¬ 
no, Ali kako me je zapeklo, kad je rekla: »Nikad 
ne bih mogla podnijeti, da tko za mnom na ulici 
prstom pokazuje: vidiš, ova je bila zaljubljena u 
mene, ili slično«! , , , Ta zar to ne znači, da mi ni¬ 
kad ne će htjeti priznati svoje ljubavi? Ili se mož¬ 
da već kaje zbog svoje slabosti od petka?- 

Kad su Ninkovićevi došli, dospio je razgovor i 
do teme: ženidba i ljubav. Jedna starija gospođa 
uzela je mladog muža. Mira će na to: »Zar ne, ka¬ 
ko je to strašno, kad se žena zaljubi u mlađeg od 
sebe, pa se onda mora uvijek za njeg bojati? Po¬ 
staje samo smiješnom!« 

Opet! Zar to nije vrlo direktan odgovor na pi¬ 
tanje: da ili ne? Ti si mislio: da, ali eto ona veli: 
ne, ne, ne, ne, ne! , , , 


Lela se stala protiviti Miri, Njoj da se to nipo¬ 
što ne čini ni čudnim ni strašnim: »Recimo, da se 
ja zaljubim u doktora — u mene — to mi se ne bi 
činilo nimalo nenaravnim ni smiješnim , , . Smiješni 
su samo stari ljudi, koji govore o ljubavi, kao da 
su još mladi , , .« 

Čudna je ta Lela! Hvala joj, da se usprotivila 
Miri, Ali zašto je uzela mene za primjer? Da to 
nije kakva aluzija? . . . 


-Kod odlaska dala mi je Mira »ifloj pa¬ 
ket«, U njemu je bio dnevnik, čim sam došao kući, 
stao sam ga uzbuđeno listati, ne bih li u njemu 
našao kakav papirić, kakvu bilješku, kakav znak. 
Ništa! , , , Gle, ipak nešta! . . , Strašno! ... U 
zadnjoj bilješki, odmah na početku, iza riječi: »dr¬ 
žim, da smisao tomu nije ipak mogao biti nepo¬ 
voljan« dodala je olovkom — jedan upitnik! A ja 
sam baš na tima riječima izgradio sve svoje pozi¬ 
tivno ufanje, svu svoju vjeru, svu svoju sreću! . . . 


I ona tu stavlja upitnik! . . . Dabome, da su sad 
jasne i njezine riječi od danas , , , Čuj, prikriči si 
dobro: Ona te ne voli, ne voli, ne-ne-ne-ne voli!! 
. . , Ne trebaš si više glave razbijati, ne trebaš više 
dri jat i ovog dnevnika — čemu kopati po rani? — 
ne trebaš ni pjesama pjevati — čemu si nove rane 
zadavati? . . . Ništa, ništa! . , . 

The rest is silent! 1 


30, s i j e č n j a, 

-Izbjegavao sam je. Jučer sam je sreo 

na ulici. Pogledala me onim svojim dubokim po¬ 
gledom i morao sam stati. A onda se nasmiješila 
svojim dobroćudnim i tako superiornim smiješkom 
i rekla mi je: »Otkrila sam u biblioteki jednu staru 
knjigu i u njoj jednu vrlo zanimljivu priču. Vi vo¬ 
lite stare knjige — dođite sutra, da je pogledate!« 

Obećao sam- 


31. siječnja, 

. . , Knjiga se negdje zametnula — rekla je — 
ali će mi zato sama ispričati priču, 

—•-Bio jednom mladi kraljević, .koji je silno 

ljubio cvijeće. Najveći je njegov ponos bila pre¬ 
krasna bašča, puna najraznolikijih mirisavih cvje¬ 
tova. Sa svih su strana dolazili knezovi i vitezovi 
i divili se kraljevićevoj bašči, Samo neki stari vitez 
rekao je, da tu nema jednog čudotvornog cvijetka, 
što ga čuva vila u planini. Tko se time cvijetkom 
zakiti, postaje i ostaje uvijek plemenit i pravedan, 
i svi ga ljudi vole. 

Kad je za to čuo mladi princ, pošao je u pla¬ 
ninu, da išće vilu i zamoli je za njezin cvijetak. 
Nakon duga i teška traženja otkrio je konačno 
usred gore prekrasan perivoj, a u perivoju mladu 
bijelu vilu. Dugo, dugo ju je srdačno molio, neka 
mu dade čudotvorni cvijetak, ali vila se kratila 
govoreći, da mu ne može dati cvijetka, jer bi kod 
presađivanja uvenuo, ali dat će mu njegovu sje¬ 
menku, koju mora sam uzgojiti. »Zasadi ovu sje¬ 
menku u dobro zatvorenoj lijehi i pomno je čuvaj. 
Načini posebne kanale, kojima će dotjecati voda, 
da zalije cvijet. Sakrij ga dobro od sunca i pogleda 
ljudskoga, jer će mu to naškoditi. Kad procvate, 
tako će divno zamirisati, kako još nijedan cvijet u 
tvojoj bašči, i po tom ćeš znati, da se rascvao. A 
dotle ga ne smiješ niti ti pogledati, jer će inače po¬ 
venuti i izgubiti svoju čudotvornu moć«, 

1 Konac je šutnja. 

Veseo ode princ kući i pomno zasadi sjemenku 
na dobru tlu i ogradi je od sunca i pogleda ljud¬ 
skoga. Tlo je pažljivo zalijevao, ali cvijeta nije gle¬ 
dao, jer se dobro sjećao, što mu je vila rekla . . . 

Potrajalo neko vrijeme, a princa stane napa¬ 
stovati želja, da ipak vidi cvijet. Ako i ne miriše, 
bar da znade, kakve je boje njegov cvijet? Dugo 
se borio sam sa sobom, ali napast ko napast, i 
princ na koncu podlegne. Reče: »Ah, šta znade 
vila! Kako bi cvijetu moglo naškoditi sunce? Za¬ 
što ga ja ne bih smio vidjeti?« I pođe u cvijetnjak 
te odgrne ogradu nad lijehom, gdje je zasadio sje¬ 
menku. Pred očima mu se ukaže krasan cvijet, 
kakva još nije vidio, ali, začudo, bez boje i mirisa. 
Bio je to takav cvijet, koji zamiriše i dobije boju 
tek onda, kad se posve rascvate. 

Ali gle žalosti! Kako je princ rastvorio ogradu 
nad cvijetom, zasja sunce i sunčeva zraka pade 
upravo na cvijet. A cvijet nagnu glavicu, svinu se 
i uze da vene. Uzbrinu se i ražalosti princ, jer vidje, 
kako će mu zbog njegove radoznalosti da ugine 
najmiliji cvijet, i suze mu potekoše niz lica . . . Što 
će da uradi? I sjeti se opet dobre vile, pa ma da 
se nije držao njenih opomena, ipak odluči, da je 
zamoli za oproštenje i za pomoć, da spase čudo¬ 
tvorni cvijetak od propasti. Zaputi se dakle u goru 
k dobroj vili- 

Tu je Mira prekinula pričanje i pogledala me 
najljepšim plavim očima na svijetu: 

— Što mislite, je li mu oprostila dobra vila? 

— Ljutila se jamačno . . . Ali ako se iskreno 
pokajao . . . 

— Oprostila mu je. Pogladila je siromašni cvi¬ 
jetak, koji je već sasma klonuo, cjelunula ga i 
udahnula mu novi život. Cvijetak je osovio čašku 
i lako ga je rumenilo poput daška osulo. Nato ga 
vila povrati mladome princu, neka ga pomnjivo 
zasadi opet na isto mjesto, ali za kaznu ne smije 
ga dirati sve dotle, dok ga ne bude opet vrijedan. 
A to će biti onda, kad bude moćan, dobar i prave¬ 
dan kralj, koga će svi ljubiti i štovati. U tomu će 
ga pomagati i cvijetak, koji će onda divno zami¬ 
risati, a kraljević će se moći njime zakititi, jer tad 
više nikad ne će cvijetak uvenuti- 


Milostiva gospođo, vaša priča o vilinu cvijetku 
imala je čudotvorni učinak na mene. Skinula mi je 
mrenu s očiju i moru s grudiju . . . Bit ćete zado¬ 
voljni sa mnom. 

Dobra vilo, princ je razumio lekciju! 

2 . 

LA BELLE AU BOIS DORMANT. 

Tiho i mirno sniva, počiva ukleti grad . . . 

K nebu se ispele kule, bestrasno gledaju širom, 
trnjave šikare guste mrtvačkim odišu mirom — 
Okolo grada jaše ponosno kraljević mlad. 

Priča se čudna priča: stotinu ljeta je sad, 
što je tu kraljevnu vila svojim uspavala hirom; 
samo će ljubavni cjelov zbuditi tik je pred pirom. 
Okolo grada jaše zamišljen kraljević mlad. 

Ljepša je kraljevna, vele, nego su planinske vile. 
Tešku su ogradu splele trnjave šikare bile — 
kraljevnu princ bi mladu ipak vidjeti rad! 

Od smrti ljubav je jača, udes je svladala crn: 
čežnja mu podala krila, oštri je prošao trn — 

S kraljevnom slavi svadbu zaljubljen kraljević mlad! 

14. 2. 1919. 

3. 

ČEŽNJA. 

Čuješ li, kako te zovem kroz tihu, zvjezdanu noć; 
Kako ti govorim riječi, srce što rado ih sluša; 

Kako ti šapućem priče, s kojih ti trepeće duša; 
Kako te dozivam željno: Hoćeš li, ljubavi, doć'? 

Ćutiš li cjelove moje — vjetra nosi ih zuj — 
gore li usnice tvoje, što sam ih s mojima slio; 
ćutiš li, kako bih dušu u sebe prelit’ ti htio; 
slušaš li kucaje srca: čuj me, ljubavi, čuj! 

Ćutiš li stihova mojih, koji te miluju, moć; 
čuješ li čežnju moju, koja te iz sna budi, 
kuca na prozor ti lako, cjeliva usne i grudi? . ... 
— Ćutiš li, kako te ljubim kroz tihu, zvjezdanu noć? 

28. IV. 1919. 

(Nastavit će se). 

ULDERIKO DONADINI 


Napisao SLAVKO BATUŠIC. 
Skica za studiju. 


1 , 

NTERESANTNA su ona dva hrvat¬ 
ska odnosno tačnije zagrebačka 
dana, što ih mrtvo tijelo hrvatskoga 
književnika proleži u otmenoj i de* 
korativnoj mirogojskoj mrtvačnici strpljivo čeka¬ 
jući, da ga spuste u grob, gdje će konačno dočekati 


nekoliko mirnih i spokojnih časova. Za ta dva 
dana svake novine donesu barem među »domaćim 
vijestima« nekoliko onih dosadno banalnih fraza o 
našim talentima, ljudi pitaju začuđeni jedan dru¬ 
goga: a tko je to bio?, — DHK istakne ispod 
svojih prašnih prozora polomljenu i prokislu crnu 




ULDERIKO DONADINI 


zastavu, nekoliko članova ode čak i na sprovod, 
naravski u klasičnim cilindrima, i tako se sve to 
završi u najljepšem redu. No da hrvatski književ¬ 
nik dočeka tako velike posmrtne počasti, traži se 
mnogo, vrlo mnogo. On je morao čitav svoj život 
plaćati mozgom svojim, srcem svojim, čuvstvima 
svojim i sa svime dobrim i zlim, što je bilo u njemu, 
da se njegova smrt barem primijeti i registrira. 

Koliki su naši ljudi-stvaraoci zaklopili oči, a da 
to nije nitko ni opazio! Naša sredina, naše društvo 
i čitav naš život jure nekim zamamnim tračni¬ 


cama gramzivosti, vučeni ekspresnom brzinom 
podjarene strasti za blistavom i sjajnom zlatnom 
kovinom, čiji svaki atom krije u sebi neodoljive 
čari, pred kojima se otvaraju sva vrata i svi bo¬ 
govi i principi padaju na koljena. I tko će se 
onda u toj jurnjavi obazrijeti na gladnoga i raz- 
deranoga našega čovjeka-umjetnika, koji umorno 
gazi kroz sivo blato sadašnjosti, a duša mu leti 
nad svima kućama i tornjevima gradskim, puna 
žudnje za Misirom, Indijom, Parizom, i čistom 
bijelom svijetlošću nadahnuća. 

2. 

Ova naša filistarska i malograđanski zlobna sre¬ 
dina nosi na svojoj duši već mnogo i mnogo teških 
grijehova. Ali tout comprendre ., . sve treba ra¬ 
zumjeti. U cijeloj ovoj našoj zemlji ima samo jedan 
jedini »grad«. Sve je ostalo sušto selo i provinci¬ 
jalna varošica. I taj naš grad je u stvari samo 
oveće selo, koje se je dekorisalo asfaltom, elek¬ 
tricitetom, katedralama, a naši građani su vajni i 
učmali seljaci, koji gonjeni atavističkim porivima 
još i danas, svi bez iznimke, hrane i odgajaju u 
svojim dubokim i tamnim podzemnim podrumima 
kokoši i patke i koze. Svi naši ljudi u tom našem 
gradu udareni su jednim apsolutnim i neporecivim 
biljegom seljaštva, ali samo u lošem smislu te 
riječi. Oni nisu oni kršni i tvrdi seljaci sa pogle¬ 
dima orlova i medvjeđim snagama otpornosti, koji 
znadu šta je krv, ali ne znadu šta je potajna zloba 
i sitna podlost. Oni su neki polutipovi, u kojima su 
se pogasile sve velike i jake svijetle strasti, koje 
čovjeka dižu i daju mu zamah snage. Oni su sitni, 
plitki, prazni, mali, ujedljivi kao škorpioni, puni 
žuči, a preko toga dekorativno prebojadisani ne¬ 
kom balkanski transformiranom civilizacijom, I 
kada se u tome gnijezdu, nakon godina i genera¬ 
cija, slučajno rodi koji pravi građanin, oni se naj¬ 
prije uščavrljaju kao jato poplašenih vrabaca, a 
onda tendenciozno lansiraju onu divnu i karakteri¬ 
stičnu našu riječ, s kojom se svaki čin i podvig već 
apriorno odbija: »norc«, 

3, 

Ova naša sredina iskopala je već mnogo, mnogo 
grobova, a onda na njih položila vijence i posula 
ih cvijećem. Uopće, divna su stvar ti naši hrvatski 
grobovi i naša hrvatska smrt. Ona je jedina sigurna 
i izvjesna budućnost naših mladih talenata. Evo, 
nesretni Janko Polić-Kamov bježi pješice preko 
gora i šuma i zemalja, samo da bude što dalje od 
tih naših bijednih purgarskih prilika, i noseći u 
duši barutanu buntovnih pjesama pada u dalekoj 
Barceloni u nekom okuženom hospitalu za prosja¬ 
ke i zločince. Mladi slikar Račić gladuje utonuvši 
u mračno i apaško podzemlje zamamnoga Pariza, 
probija se kroz taj život kao parija, dok ga jednoga 
dana ne nađe policija razmrskane glave negdje u 
zabitnoj nekoj ulici zloglasnoga nekoga kvarta. Za 
ta dva mlada hrvatska groba ne zna se. A koliki su 
još rasijani i izgubljeni po čitavoj kugli zemaljskoj! 
Nema zemlje bez hrvatskoga groba. No ipak ih 
je, naravski, ovdje, kod kuće najviše. Jadni Kranj- 
čević spava negdje na sarajevskom Koševu, Fran 
Galović pada od olovne kugle, grabancijaš-dijak 
Matoš smirio se na Mirogoju, na sreću daleko od 


arkada, isto kao i Miroslav Kraljević i još toliki 
drugi sa imenima i bezimeni. Grobovi, grobovi, 
sve jedan mlađi od drugoga, sve jedan teži od 
drugoga, 

4 

Desetoga maja zaklopio je svoje staklene oči i 
Ulderiko Donadini, da se k tome dugačkome nizu 
grobova doda još jedna jedinica. Nakon burne i 
prkosne mladosti gonjene vrućom primorskom 
uskočkom krvi, nakon očajnoga utapanja u alko¬ 
holu i sloma sviju nerava, koji ga dovedoše onamo 
kamo i nesretnoga fiškala Kovačića, nakon sudbo¬ 
nosnoga Stenjevca, u njegovo se tijelo uvukao onaj 
isti bacil, koji je podgrizao život mladoga Kralje¬ 
vića, i malo ga pomalo odveo među sumišljenike i 
suborioce, koji padoše sa prelomljenim stijegovima 
u rukama. Toga velikog i snažnog čovjeka taj je 
bacil reducirao na blijedi skelet sa žutom perga- 
menastom kožom i voštanom maskom, iz koje su 
nepomično zurile ugasle i sive, nekoć plave oči. 
Dva tri dana prije smrti vidio sam ga, kako se je 
dovezao pred kazališnu kavanu, nemoćno sišao 
s fijakera i umorno se spustio na jednu stolicu 
na terasi, i tako ostao sjediti nepomično sate i 
sate na toplom popodnevnom majskom suncu. 
Ruke sa dugim tankim prstima visjele su mu ne¬ 
moćno, a tanke plave usne ko da su se smiješile. 
Kraj njega su prolazili njegovi znanci i prijatelji i 
nekako ga zbunjeno i naglo pozdravljali, a on se 
je smiješio i dalje nad ovima ljudima, koji su tako 
konfuzno prolazili kraj njega kao pored na smrt 
osuđenoga. Njemu je već bilo sve svejedno, jer je 
znao i spoznao sve. 

I onda je jednoga jutra lijepo mirno i diskretno 
zaklopio oči, a sve se je iza toga dogodilo upravo 
onako, kao što se uvijek dogođa. 

5. 

Sada njega više nema. Svejedno je, tko mu je 
bio prijatelj, a tko neprijatelj, tko ga je slavio, a 
tko mrzio; sada su ostala čista i gola fakta. Ostalo 
je ovih nekoliko knjiga, revija i časopisa, što sve 
zajedno sačinjava jednu stanovitu množinu štam¬ 
panih slova i rečenica, iz kojih će budućnost su¬ 
diti duši Ulderika Donadinija. 

6 . 

Sva su djela njegova jedna velika patnja. No 
boli same po sebi, bez živoga tijela, nema; nju 
zna samo Gotama Buddha, Bol je vezana uz vri¬ 
jeme i sve ono, što je Ulderiko od 1894, pa do 1923. 
propatio, više ne postoji. Ali postoje djela njegova, 
u kojima će svaka duša morati osjetiti njegovu 
Golgotu i zajedno je s njime proživiti. Sva nje- 

gova djela nose u sebi jedno gotovo nevjerojatno 
lično doživljavanje i proživljavanje, te su svakako 
najjači dokumenti u autobiografskoj našoj litera¬ 
turi. Nitko nije sve tako projicirao kroz prizmu 
svoga »ja«, nitko nije svakome pojedinom svojem 
licu drame ili romana dao toliko svoje krvi, svojih 
misli i svojih nerava kao Donadini. Često naila¬ 
zimo na koji upravo užasni momenat, no on s njega 
skida sva pa i najzadnja vela i pokazuje kroz njega 
sebe, a kroz sebe čovjeka u svoj njegovoj goloti. 
Ovo razotkrivanje zadobiva na momente karak¬ 
teristike askeze, vivisekcije, ali porođeno je i uči¬ 
njeno u velikoj i svetačkoj evanđeoskoj ideji spa¬ 
senja i otkupljenja. Bol je njegova, naročito u po¬ 
sljednjim djelima, tako čista i apstrakcionirana, 
da moramo osjetivši genezu njenu zahvatiti u naj¬ 
tamnije i najzagonetnije dubine duše, koja se je 
u njoj lomila, i tu ćemo u mutnom i suznom zrcalu 
Donadinijeve duše naći kao refleks njegovoga 
dvojnika; blijedo hristovsko lice Fjodora Mihajlo- 
vića Dostojevskoga. 

7. 

Dostojevski i Donadini. To se pitanje, tačnije 
taj fakt, namiče kroz čitavo vrijeme njegova 
stvaranja bez obzira na to, što je on držao pre¬ 
davanja i mnogo, mnogo pisao o Dostojevskomu. 
Sta više i glavni motiv njegove drame »Bezdan«, 
motiv je iz Karamazova, gdje kći, da spasi oca od 
novčane katastrofe, ide po novac u stan čovjeku, 
kojega mrzi. Mogla bi se naći i još po koja sitnija 
paralela ili digresija, ali reći, da je Donadini kopi¬ 
rao ili plagirao Dostojevskoga, bio bi cinizam i 
laž. Donadini je započeo stvarati posve neovisno i 
spontano, no njegov je nesretni život pošao nekim 
stazama, na kojimia je morao osjetiti ogorčenost 
poniženoga Raskoljnikova, proživjeti cauchemar 
Ivana Karamazova i zapasti u divlje kolo zlih 
Demona, koji su i njime zavitlali kao orkan 
slamkom. On se je pred Dostojevskim našao kao 
pred nečim golemim i nehotičnim, što se je svom 
težinom mračne i bolne tajanstvenosti survalo na 
njega, pretalilo ga i naskroz ga proželo. Već 
prvim svojim djelom Donadini je smiono skočio 
u ponor duše. Dostojevski je bio magnetična sila, 
koja ga je sve jače i jače privlačila u taj crni 
ponor i strahovito mu ubrzavala pad, dok se to 
padanje nije pretvorilo uopće u padanje, za koje 
nema prestanka ni zaustavljanja, jer taj ponor 
nema dna. I u toj jurnjavi on nema vremena da 
se ogleda oko sebe, da se uhvati za jedan fakt, da 
zgrabi bar nešto iz te zagonetne tame. On nije bio 
ni Schopenhauer ni Kant ni Platon, koji se u dušu 
spustiše logičnim stepenicama, lijepo polako, ko¬ 


rak po korak, bez bojazni da će skrhati vrat. Nje¬ 
gov apsolutni prodorni pad bio je strindbergovski, 
weiningerovski, dosegao je velike dubine, ali ih u 
mraku i haosu nije vidio, nego samo iz daleka 
intuitivno osjetio. 

On brani rastrgani stil Dostojevskoga; on se 
šta više oduševljava za tu jednostavnost izražaja, 
usprkos tolikim novijim istražiteljima i literarnim 
kritičarima, koji taj stil odlučno proglašuju slabim, 
dakako uz rezervu, da je Dostojevski pisao roman 
u roman, gonjen izdavačima, koji su ih krvavo pre¬ 
šali iz njega za koju stotinu prljavih rubalja, što su 
mu pozajmili u teškim danima. Interesantno je, da 
se ta rastrganost opaža i kod Donadinija. I u nje¬ 
govim novelama i romanima nailazimo na neke re¬ 
lativno orijaške disproporcije u kompoziciji cjeline, 
nailazimo one klasične beskrajne dijaloge, koji se 
uvlače kroz lubanju u mozak kao čelični svrdao, 
nailazimo ono klasično jarko osvijetljivanje poje¬ 
dinih momenata, dok se preko drugih prelazi ne¬ 
vjerojatnom lakoćom, sa par riječi. Da, i oni zna¬ 
meniti monolozi, što se rađaju kada Raskoljnikov 
leži nauznak na svojem malom divančiću, sve to 
baca refleks, ali ne direktni refleks na Donadini¬ 
jeve knjige, nego indirektni, na njegovu drhtavu 
osjetljivu ali ne posve kristaliziranu i sređenu dušu. 

8 . 

Prva knjiga njegovih novela »Lude priče« 
izišla je 1915., kad je Donadiniju bilo 21 godina. 
To su subjektivne i na momente romantične čežnje 
dvadesetgodišnjega fantasta, blistave, malo naivne, 
a na momente začudno duboke. Sve su pisane na 
jedan jedini osnovni motiv; ja, moji doživljaji, — 
dakako, prosanjareni, ali već puni one karakte¬ 
ristične donadinijevske ličnosti, koja je u romanu 
»Kroz šibe« našla svoj potresni, snažni, tragi¬ 
čno duboki izraz. Ima u tim ludim pričama mnogo 
romantične lektire, traženih efekata, manjka im 
spontanost i neposrednost, ali sve to ne može sa¬ 
kriti pojavljivanje nekih još mutnih linija, no ko¬ 
jima se smjer već jasno može nazrijeti. Tu se već 
pojavljuje onaj znameniti »Đavao gospodina 
Andrije Petrovića«, neki dalji rođak kla¬ 
sičnoga đavla Ivana Karamazova i Nikolaja Sta- 
vrogina, kojega Donadini daruje ljudima kao an¬ 
đele čuvare; tu već sjedi lirski pjesnik Komar u 
bučnoj kavani i siše iz držala stihove; tu već na¬ 
staju one maglovite vizije, još embrionalne, ali 
sposobne i spremne da se razviju do golemih, gro¬ 
tesknih dimenzija. No apstrahirajući sve to, u tima 
je pričama još nešto, što se je kasnije posve izgu¬ 
bilo: lirika pejsaža. U kasnijim djelima pred nama 
ostaju goli spletovi duša i kolizije problema, koji 

su već i ovdje naznačeni, ali daleko potisnuti či¬ 
stom novelističkom lirikom. Ova jutra i parkovi 
mirišu tako iskreno, ove hermelinske noći pune 
su zvijezda i snijega i mekoće, a onda opet pro¬ 
ljetna predvečerja u kojima pjevaju šturci, — sve 
je to osjećao i zavolio lirik Donadini, i svega se je 
toga silnom herojskom gestom odrekao. Odrekao 
se je neba i sunca i proljeća, zaključao se je u 
tamu svoje duše i tu u mraku napisao dvije svoje 
oveće novele, zapravo neizrađene romane »S a- 
b lasti« i »Vijavice«. U to vrijeme izdavao 
je svoj literarno-kritički i umjetnički list »K o - 
k o t«, u kojemu je štampao veliku množinu i lite¬ 
rarnih i kritičkih radova, od kojih je skica »R o- 
mano 1 o g i č n o m i p o s v e bešćutnom 
đavlu« dalje razrađena u »Vijavicama«, a 
ove su opet prerađene i dramatizovane u drami 
»Bezdan«. To je vrijeme njegove najveće agil¬ 
nosti (1916.—1917.), premda je tada i na svojemu 
tijelu i na svojoj duši morao osjetiti razornu sa¬ 
blast rata. U to vrijeme on drži mnoga predavanja, 
piše eseje, feljtone i kritike po mnogim dnevnicima, 
a te svoje radnje izdao je u knjizi pod naslovom 
»Kamena s ramena«. To je vrlo interesantna 
zbirka, jer bi inače ti prikazi bili izgubljeni, a sva¬ 
kako su i oni dokumenat Donadinijeva rada. Pisa¬ 
ni novinarskom brzinom i rasijavani po dnevnicima 
oni imadu sve karakteristike nabacanih skica, ali 
u svakome pojedinom ideja je oštro i precizno 
istaknuta. No ipak autorova dispozicija ili indi- 
spozicija izbijaju na momente tako odlučno, da se 
ne može naći kroz čitavu knjigu nit pravoga kri¬ 
terija i određena linija. 

9. 

Interesantno je i karakteristično promotriti 
postanak njegove drame »Bezdan«, odno¬ 
sno njenu genezu od skice »Roman o logič¬ 
nom i posve bešćutnom đavlu« kroz 
roman »V i j a v i c e« pa do ove posljednje dram¬ 
ske forme. Sama ideja, već spomenuta, da se Nina 
Petrović formalno proda za spas svog propalog 
oca, ideja je Katarine Ivanovne iz »Braće Kara- 
mazova«. Ta ideja ostaje centar u postepenom 
razvoju ove drame, ali se okolna lica mijenjaju, 
dobivaju druge karakteristične crte, druga osvi- 
jetljenja i druge priklone prema centru. Naročito 
veliku transformaciju prolazi Aurel odnosno Ivo 
pl. Šubić, kojega Donadini sebi zamišlja kao dege- 
nerisanoga ali intelektualnoga potomka onih sta¬ 
rih Šubića, i sada sve te stare i iživljene genera¬ 
cije padaju na njegov mozak i njegove instinkte 
stvarajući u njemu neke mračne čežnje, koje uni¬ 
štavaju njegov život. 


Drama, ili kako on to naziva »četiri prizora«, 
imade jednu vrlo smionu koncepciju, koja apso¬ 
lutno nadjačava sve nedostatke i rastrganost kom¬ 
pozicije. Dinamika i napetost, kojom su lica pove¬ 
zana, imade u sebi strindbergovske nervoznosti i 
vedekindovskih krikova za istinom. Nina i Šubić 
su dvije bolesne duše, histerične, rastrovane, a 
njihov sukob donosi impresiju sotonske groze. Do- 
nadini je sa samima tima dvim licima stvorio dija¬ 
log dvaju dugih prizora, koji je psihološki gotovo 
savršen. Naravski, drama je sa scene u visokoj in¬ 
terpretaciji Trautnerove i Raića djelovala elemen¬ 
tarno snažno. Bez obzira na dobre ili loše kritike 
fakat je taj, da je to iza Vojnovićeve »Gospođe sa 
suncokretom« prvi slučaj, u razmaku od čitavih 
sedam godina, da se je jedna domaća drama osim 
u Zagrebu igrala još negdje. Premijera je bila dne 
8. svibnja 1919. 

»Igračka oluje« bila je predana upravi 
narodnog kazališta, ali se nije izvodila. Aktovka 
»G o g o 1 j e v a smrt«, štampana u februarskoj 
svesci »Kritike« od g. 1921., dokumenat je apso- 
lulne zrelosti njegova dramatskoga talenta. On 
je iz onoga dvojbenoga podatka o Gogoljevoj smrti 
stvorio koncizan jedan čin, u kojemu je neslućeno 
mnogo poznavanja ruske duše uopće, te osobito 
duše ispaćenoga i slomljenoga Gogolja, koji spa¬ 
ljuje II. dio svojih »Mrtvih duša«. Između Gogolja, 
Hrista, Liže, sluge Mateja, Čičikova, Hlestakova 
u carskoj gala uniformi i njegove Slave odigra se 
jedna bolna i luda scena, u kojoj se čitava Rusija 
i hrišćanstvo i pravoslavlje i ideje vrte u nekom 
bijesnom i mahnitom kolu preko Gogoljeva mo¬ 
zga, koji na koncu baca krv svoje krvi, rukopis o 
velikoj pozitivnoj Rusiji, u oganj i pada mrtav na 
zemlju. 

Ovom aktovkom Donadini je dao jednu afirma¬ 
ciju više o svom dubokom poimanju Rusije i Sla¬ 
venstva. 

Vrhunac manifestacije svojega »ja« postigao je 
on u svojima romanima odnosno novelama »K r o z 
šibe« (1921.), »Bauk« (1922.), i »D u n j a« (5a- 
vremenik 1918.). Ono bolesno i tamno, što je ra¬ 
zaralo njegovu dušu, ono nešto tajno i sablasno, 
što ga je izjedalo i gonilo kroz mrak i besvijest i 
vrućicu, našlo je tu svoj iskreni, priprosti, bolni 
izraz. Ta su djela napisana tako jezovito istinito, 
tako realno, da se kroz njih mogu prstima dotak¬ 
nuti bolne rane Donadinijeve duše. Ona moraju iz 
čovjeka izmamiti suze, a u isto vrijeme usaditi 
klicu čudnog i tajnog nekog straha pred tamom i 
pred ludilom. Te knjige nosi čovjek u mozgu kao 
bolne čirove, — tako je sablasna i upravo 
okrutna njihova sugestivnost. Iz tih se krvavih i 

suznih stranica nitko ne može istrgnuti i supe¬ 
riorno se uzdići nad njih, — njih mora svatko či¬ 
tajući proživjeti u teškim i teškim bolovima. 

Književnik Martin Semić je sam Donadini, koji 
prolazi kroz šibe naše filistarske i purgarskim 
mentalitetom inficirane sredine, što se zgraža nad 
njegovim »burnim« životom, koji bi mogao uzdr¬ 
mati svete moralne principe našega maloga gra¬ 
dića. U tome romanu on je dao sebe bez ijedne 
skrupule, bez tračka stida; on je razotkrio ono 
prljavo i sivo blato literarnoga merkantilizma, što 
se lijepi uz stvaraoca, guta ga, davi i vuče sve 
dublje u svoje močvarne dubine. Nijema ali rječita 
optužba nemoralnosti našega književnoga života 

»B a u k« je već neko mutno velo, kroz koje se 
naslućuje slom duše i silhueta one tmurne žute 
kuće uz prvu postaju zapadno od Zagreba. To je 
užasna priča, bez kontura, razlivena i rastrovana, 
neka projekcija razmekšanoga mozga. Ludi oficir 
Serafin Skok uzima za ženu sudoperku Sofiju 
Glog, zatvara se u prvoj bračnoj noći s njom u 
prljavu hotelsku sobu u III. katu i tu joj čita za- 
piske svojega razbijenog života i mrtve duše. Ona 
ga dršćući sluša cijelu noć u svojoj bijeloj svadbe¬ 
noj haljini; u zoru zaore udarci na vratima sobe, 
Serafin Skok osjeća, da to neki strašni ljudi, lud- 
nički čuvari dolaze po njega, poleti k prozoru 
»dobaci joj još jedan poljubac, a onda oprezno po¬ 
skoči s trećega kata«. — Nekako u to vrijeme bio 
se je dogodio i skok Donadinijeve duše u hladni, 
crni, sablasni mrak, koji je na dugo, na dugo zavla¬ 
dao njome. 

Novela »Dunja«, jedno od ranijih njegovih 
djela, spada pouzdano među najbolje produkte 
naše novelistike. Opet bolesna duša umjetnika sli¬ 
kara, kojega muči i ispija moderni elegantni nje¬ 
gov đavo, i dovodi ga do one točke, na kojoj obi¬ 
čno završuju svi njegovi hristovski izbijeni i ras¬ 
trgani »junaci«. 


10 . 

»Što me je tako uništilo? Odakle ta propast? 
Alkohol? Žene? Sve je to kasnije došlo. Propast 
je došla iz moje duše.« — To je velika ispovijest 
i isprika Donadinijeva, koju je izrekao u svojoj 
»Dunji« već 1918. godine. Njegova ga je duša 
upropastila, i ta činjenica velika je, strašna i ko¬ 
bna kao i helenske tragedije, u kojima harače fu- 
rije fatuma. Kod slučaja Donadinni posve je su¬ 
višno i neplodno spominjati imena Hoffmann, Poe, 
Baudelaire . .. Oni su samo mogli da budu vanjski, 
fizički, sekundarni narkotični momenti, koji su mu 
uzrokovali časovite trzaje svojim otrovnim satani- 
zmom, ali slast boli i jezovito prodiranje u kra¬ 
ljevstvo smrti bilo je s njime već rođeno kao pri¬ 
marni elemenat njegov. 

Smrt njegove duše došla je iz sebe same, a 
nema toga lijeka na tome svijetu, koji bi bio mo¬ 
gao doprijeti do nje i spasiti je. 

12 . 

Mi smo čudna zemlja, u kojoj se živima pišu 
nekrolozi, a mrtvima himne i ditirambi. Da je Do- 
nadini živ, i da se šeće po ovom lijepom majskom 
suncu, nitko mu unatoč sviju njegovih djela ne bi 
vjerovao ništa. On je morao umrijeti, da potvrdi 
sve riječi svoje, i da ga tek nakon toga ljudi upo¬ 
znaju. 

Ali sada je to njemu savršeno svejedno, jer on 
je umro s prezirom na one, koji su ga za života 
prezirali. A prezir mrtvoga kobniji je i teži od pre¬ 
zira živih. 

Za one, koji pate i koji nose žive rane u svojoj 
duši, trpio je i on. On je zajedno sa svima poniže¬ 
nima i uvrijeđenima ponio teški križ današnjega 
čovječanstva na strmu i visoku Golgotu njegovu. 

A ako kroz njegove boli samo nekolicina ljudi 
nađe svoju katarzu, Ulderiko Donadini je izvršio 
zadaću svoga života, jer on je pisao samo radi ot¬ 
kupljenja i spasenja. 


DUŠA PRIČA: 


O H, kad sam letjela — 
na kakve bregove, 
kroz koje vjetrove, 

u koje svietove- 

A isto sam vidjela 
i što sam ćutjela 
i što sam trpjela — 
to samo zna Bog. 


Oh, kad sam bludila 
po bezdnu Svemira, 
gdje žiće izvire, 

gdje žiće ponire —- 

A što sam shvatila, 
što li naslutila 
i što sam patila — 
to samo zna Bog. 

Iva Rod 

DJECA U „PROLJETNOM SALONU” 

Napisao DR. JOSIP MATASOVIĆ. 


o nije bila izložba vrtoglavih tepčića 
vatikanskog »Nila«, ni Donatellovih 
mališana s prodikaonice u Pratu, ili 
prikaz di Credijevog Boštva-djeteta 
iz firentinskih Ufficija, ni Ticijanov uzor »Mali 
Strozzi« ili njegov dječji vašar »Žrtva Veneri«, 
iza kojih među ostalim dadoše Rubens (»Vijenac 
plodina«) i van Dyck (»Putti«) ponajuspjelije egzem- 
plare djece u prošastim epohama likovnih umjet¬ 
nosti. Tu kod nas javiše se neki nedorasli »slikari« 
sami, pa je priređivačka institucija za jedan čas 
poklopila svoje ime sa crtačkim jaglacima primar¬ 
nih pokušaja, koji s ozbiljnom umjetnošću imaju u 
neku ruku samo jednu, tako reći, »historijsku 
vezu«. Izložbeni objekti upućivali su naime na 
organički razvoj prvotnih stadija umjetnosti, a po- 
služiše ujedno za psihologiju djece i sociologiji kao 
poredba s predhistorijskim čovjekom, s naturalnim 
savremenim divljacima i s psihofizičkim infantiliz- 
mom, jer se potonji zastupnici predstavljaju u 
modernim današnjim produktima umjetnosti bilo 
iz degeneratornih uzroka, dajbudi iz afektacije iz¬ 
nijeti »nešto novo«. 

1907. je nešto slično pokušavao za »lijepu knji¬ 
ževnost« g. M. Fabijanović sa svojim »Đačkim Na¬ 
pretkom«, reproduciravši također dječji crtež 
gradskih dama »Ovako se mala Ankica D. u Za¬ 
grebu vježba i sprema za školu«. Dabogme, kako 
za hrvatsku beletristiku iz toga publiciranog škra- 
banja nije ništa dozorilo, tako ni ove slikanje ne 


mogu ni u kojem smislu značiti nekakovu prog¬ 
nozu, već samo ukazuju na »zakonitost«, kojoj su 
podvrgnuti »umjetnički« porivi djece. 

Istina, pokraj uporednog mimičkog i epskog 
dječjeg okušavanja crtačko je umještvo djece naj¬ 
slabije umještvo, jer u koliko je »originalno«, za¬ 
pada na razdoblje od treće do sedme godine, prije 
škole i drugih jačih sugestija. Isprva je šaranje po 
papiru baš posve besmisleno, a izvire putem 
oponašanja starijih iz spontanoga djelovanja mišićja 
ruke i iz primarne želje za aktivizmom. No u 
stvari je to opet igra i samozadovoljavanje, da se 
bujno antropomorfno maštanje bar u neke reali¬ 
zira. Zato je sporedan izbor materijala i črčkarije 
su za same stvaraoce od efemerne važnosti. Mali 
musavci pokupe bilo kakav papir i daju oduška 
momentanoj potrebi fiksiranja vlastitih predo- 
džaba. 

Djeca (u doba nesvijesnih »laži«) rade ponaj¬ 
prije po pamćenju (napamet ili kako vele »izmiš¬ 
ljeno«), isto onako, kako je i predhistorijski čovjek 
rovašio po stijenama špilja. Pažnja je skroz ogra¬ 
ničena samo na ono, što je za stvaraoce zanim¬ 
ljivo; zato i netočnosti. Tek kasnije, kad se upletu 
stariji, izvabi se taština točnosti. Dijete se stane 
trsiti, da i »drugi« što bolje proniknu njegovu ideo- 
grafiju, da ga »razumiju«. Sad slijedi uzajmično 
djelovanje igre i »umječa«. 

»Govoriti u slikama« bitna je oznaka dječjega 
izražavanja. A kada dođe do likovanja, lica su kao 

i u kameno doba, kada su u nekompliciranosti re¬ 
produkcije duševnih utisaka bile jače. Stoga djeca 
prosječno i ne crtaju i ne slikaju ono, što »vide«, 
nego ono, što znadu, a za takove proizvode uvijek 
su poželjni napisi, kako su ih u staro doba umjet¬ 
nici spontano i pridavali. 

Predmet dječjih slikarija čini čovjek, životinja, 
bilina, krajina, kuće, uglavnom što je u bližoj vezi 
s »čovjekom«. Likovanje je fragmentno, naivni 
jedan impresionizam. Optičko je pak pamćenje tih 
naivnih monista začudo golemo, a znadu dostatno 
simbolisati čuvstvo kretnje i naglasiti karakteri¬ 
stične atribute svojih objekata, ma da se ponaj¬ 
prije radi tek o nekom nesuvislom sanjanju (na 
javi). Radi se i o veselju prema bojama i radosnom 
kombinovanju. Isprva je »čovjek« puka glava, 
gužva kružnih crta; poslije pridolaze i organi 
tijela, pa trup i točnija diferencijacija vrata, prstiju, 
odijela i uresa. No valja uvažiti, da dijete vidi i 
crta plošno (kao što su i egipatski relijefi), da mu 
je prostornost u prikazu tuđa kao i sjene, nijanse 
svijetla i refleksi. 

Homo sapiens glavni lik drugog stupnja dječje 
umjetnosti odlikuje se velikarnom glavom, noge su 
debele, trokutne i završuju šiljkom. Mnogo ima 
partija, u kojima dijete i nehotice karikira svoje 
obilježje, a nakon čina i samo uživa u preuveliča¬ 
vanju (na pr. tata kao izjelica, pijanac, pušač, čo¬ 
vjek s batinom, koga upopreko viđa u tim funkci¬ 
jama kod kuće kao gosta). I kao što primitivci 
shvaćaju i prikazuju kralja u nadnaravnim pozama 
i dijete predstavlja ono, što mu imponira, neraz¬ 
mjerno većim, na pr. lulu starijega, dim je mističan 
brkove ima »veliki« i si.). Što se tiče komičnosti, 
po srijedi je hotimična volja, jer se mališ toleri¬ 
ranim i neuvredljivim načinom izdvaja iz stege re- 
spekta (jedna slika s napisom »Eh, Eh!« ili prilog 
»Čova se žuri na vlak« kao odušak izrugivalačke 
potrebe jednom »zakašnjenju« itd.). 

Na dječjim »umjetninama« iskaču oči likova 
napadno, jer one gledaočevu pažnju ponajbolje 
centriraju. Nos je često u profilu, jer je tako mar¬ 
kantniji, tijelo vrećasto, trup poprečno »en face«, 
noge u kroku, jer su onda najlogičnije, prsti ne¬ 
razmjerno veliki. Kod životinja kao i kod stolova 
i stolica vidi se u svakom slučaju sve četiri noge, 
kod (»prozirnih«, kosih) kuća po mogućnosti sva 
četiri zida. Osobe u jednoj »Restauraciji« niže su 
kad sjede od naslona stolaca. Perspektiva je 
uglavnom nikakova ili »obrnuta« kao u istočnjaka. 
»Stil« je pak ideo- i fizioplastičan. Shematiziranje 
je stenografsko i u nj se miješaju nejasni porivi 
euritmije, geometrije, paralelne crte i trokuti, no 


do ornamenta ne dolazi nigdje. »Horror vacui« 
svake primitivne umjetnosti također nije nepoznat. 
Ali je zato prostorno »shvaćanje« izvan dohvata, 
nema ni zaobljenih linija tijela, a sami obrisi tijela 
vide se kroz kapute (u koliko ima takove diferen¬ 
cije) i kod ženskih čitave noge kroz suknje, i 
drugo. Na očigled svega toga jasno je, da se kod 
dječjih slika ne može uvažavati i tražiti neki 
»estetski momenat«, već samo ideja, doslovno 
slika, kao što je i s divljačkim fetišem. U djece je 
veliko zadovoljstvo s vlastitom shemom, jer se na¬ 
trpava fantazijom, kao i kod igre s lutkama, jop- 
cima i bajacima, igrom kočije na prevrnutoj stolici 
ili lokomotive u podobi kretnje vlastitog tijela, 
trkom i mahanjem ruku i soptanjem i zviždanjem. 
Kao što su djetetu najmilije one igračke, koje mu 
daju puno vremena (seljačke igračke su najideal- 
nije) tako mu je blizu i ono slikarstvo, gdje 
ono može da mašta i upravo kaleidoskopski 
variira. 

Dječje slikarije ne teže za lijepim, nego za 
stvarnim, one su grafički nastavak i nadopuna 
priča, koje čine ponajglavniju partiju dječjeg du¬ 
ševnog života. Fizionomije su i tu većinom gro¬ 
teskne, kretenske, Često se cere poput meksikan- 
skih i peruanskih boštava, a opet se ide prema 
herojičkom (naivnom). Kao svi primitivci i djeca 
hoće, dalje, neku »mističnu« vezu između čovjeka 
i životinje, i u ovoj izložbi vidjelo se izobilje ljud¬ 
skih trupova sa životinjskim glavama po kapri¬ 
cioznoj zamisli. Vide se i neki sit venia verbo go¬ 
tički bljesci. Sunce sa šablonskim zrakama prati 
mnoge crteže, kao simbol »uzdušne sfere« i uvijek 
je »visoko«. Pejsaži kao stari zemljovidi s ptičjom 
perspektivom. Cvijeće kao na mikenskim vazama. 
Anđeli i sveci nemaju u dječjem prikazu nimalo 
nježnosti (same neke glavurde) i religiozni motivi, 
kolikogod primitivni, ne će biti samonikli (Put u 
nebo, Smrt), makar je »dragi Bogo« u djece tih 
godina respektiran autoritet. A i pravoslavna 
djeca, kada rišu sv. Đurđa i zmaja, stoje jamačno 
spontano pod utjecajem kućne ikone i kandila sa 
žižom. Tu je interes borbenosti i junaštva, koje 
dječaka interesira. Dječak se zanosi oružjem, me¬ 
talnim pucetima svake uniforme, silom komande, 
galamom i naravno šarenom, drečavom bojom. 
Seoska djeca u tzv. banskoj Hrvatskoj rišu naj¬ 
radije crkve, župnika i župljane. Djevojčice, ma da 
u tim godinama rado skaču sa i za dečkima, kada 
dođu do crtanja, već su u neke pod utjecajem spe¬ 
cijalnog ženskog ukusa, koji zakulminira pogotovo 
kasnije u »uzdišućoj« šiparičkoj grozničavosti, no 
uglavnom u najranijim godinama spolne su akcen- 
tuacije u izboru sujeta ipak slabo zamjetljive. 

Djeca rade kasnije i drugim sredstvima no što 
je olovka (šarena kreda i tzv. vodene boje). Mnogi 
dječji akvareli iziskuju od gledaoca redovno pro¬ 
storno odstojanje (široko mazanje, crijepovi krova 
vrlo crveni, a lišće i drveće podjednakih proporcija 
i vrlo zeleno). No jedno valja još napose uvažiti 
kod mnoštva izložaka, da se gdje i gdje^ prikriveno, 
negdje posve otvoreno javlja taština roditelja, koja 
direktno participira na »produktima« junoša (is¬ 
pravlja i poljepšava), i to odurno uplitanje naravno 
da je veoma pomutilo užitak povrh nepatvorenih 
objekata pravog naivnog »umještva« djece. 

I ako djeca rezuckaju i modeliraju, svejedno, 
nema originalne dječje spontane plastike, ali zato 
ima u djece velik arhitektonski interes, pa ova 
činjenica nije od male analogne važnosti za po- 
rijetlo i razvoj likovnih umjetnosti. 

Konačno i pri prosuđivanju dječjih crtarija treba 
posve poput H. Taine-a podcrtati najstvarniji mo- 
menat, a to su »milieu«, rasa, klima i kulturna 
zona, društvena klasa roditelja i s njom spojeni 
način života. Ima djece štono riječ »erblich be- 
lastet« (djeca »teaterska« odaju blizinu kulisa), ima 
opet »igara prirode« (kao kod nekih muslimana) 
koji već sa 12 godina dotjeraju do zamjerne teh¬ 
ničke virtuoznosti i velikog smisla za dekorativ, na¬ 
ravno, u kopiranju. Ali ima i nezgrapne afektacije 
nezdravih starmalih iz tzv. boljih familija, koje 
duhom ubogi a dijetenklasom ili inače džepom bo¬ 
gati roditelji povlače po kinematografima, kava¬ 
nama i frauenferajnskim produkcijama. Sve takve 
terorističke produkte na dječju dušu, a dobrim 
dijelom i šablonsku dresuru gradskih škola nije 
trebalo iznositi, jer švapsko-jevrejske »altklug« i 
»gešajt« nezgrapnosti nijesu sancta simplicitas i 
disharmonirale su svojom drskom nametljivošću 
ozbiljnom »poslu« samoniklih naših slikarčića. 

No što je tipično dječje, razabira se u malom 
izboru na priloženim reprodukcijama: 

Pet i pol godišnje dijete (1.) narisalo je scenu iz 
svoga milieua: »čovjeka« visinom kuće, karakte¬ 
rističnih ruku i s nejednakim stavom (hoće da na¬ 
znači pokret) s balonom i sa psom (koji ima samo 
glavu, noge i rep), a ono dijete do koljena starije 
osobe veoma je uspjela fizionomija. 

»Čovek pred kućom« (2.) motiviran je, da »sedi 
vani, jer ga sunce grije«, dok se dimnjak puši: »Je, 
pa kad je prije podne«. 

Kod spomenutog »Čove (koji) se žuri na vlak« 
(3.) valja pridodati opasku o opterećenosti figura 
prtljagom, zapažanje »putne« kape, jednu frag¬ 
mentarnu damu na oproštaju i shemu lokomotive 


sa preuveličanim dimom podno jednog neodređe¬ 
nog nebeskog tijela. 

Isto pod auspicijama sunca zbiva se u Dubrov¬ 
niku jedna dječja scena (4.) veoma animiranog 
plesa u prisustvu »čovjeka« (jamačno) čuvara, jer 
ga tako bar karakteriše cigareta duga malone ko¬ 
liko i ruka gospareva. Petogodišnji umjetnik od¬ 
lično se predstavlja svim značajkama tipično 
dječjega crtanja, signira svoje radove kao »Izmiš¬ 
ljeno« a navodi, da mu je drago oponašati brata 
»po mušku«, dok zazire od oponašanja radova 
svojih sestara. 

Na 5. slici prikazala je jedna djevojčica (iz I. r. 
više djev. škole) loptanje djece u pokušaju rješa¬ 
vanja perspektive. Kuća je prešarana smeđom, 
prozori zelenom, vrata crvenom bojom, dok je 
manja kuća žuta, a odijela likova svako drukčije 
boje. 

Posve originalno raspoložena je, dalje, kompo¬ 
zicija jednoga djeteta (6.) komu je otac profesio¬ 
nalni slikar. Intimne kućne scene prikazuju oca, 
koji se »veseli«, kad mu ujutro služnik odnosi sliku, 
dok je antiteza ovoga »diptihona« »briga« uveče 
oko izbora, što će da se kuha, a to je napose po¬ 
jačano rojem kuhinjskih muha povrh desne krajnje 
figure. 

Slika 7. iz paraćinskog sreza daje rad nekoga 
prvoškolca osnovne škole (10 god.), te lijepo ilu¬ 
strira paralelu dječjega risanja s odraslim primi¬ 
tivcima arhajskih perioda i savremenika van 
Evrope. 

Napokon, naslovna slika jednoga s obje strane 
ispunjenog »kartona« (sklonost većim dimenzijama 
također se opaža) donosi ulomak prizora, koji go¬ 
vore o sprovodu majora A. K., o ratu i vojnicima 
(i aeroplani!), o ratu i »autima«, dok se dalje nižu 
kinematografski paralelno »Bijeg lokomotiva«, 
»Nesreća kod štacije«, pa ilustracije priče »Bio 
jedan momak imo 19 g. paje htjeo da ide na kišu 
pa kad je se šeto naudari vjetar i odvezega tako 
daleko da se nije znalo gđeje«. Slijedi »lijepo 
vrijeme« »i nevrijeme«, (opet) Auto, Nesreća sa 
autom, »Ovi su kondukteri (!) srušili vagon pa zato 
vidite stražare«, Orijentekspres, Ludorija mašine, 
Jedno čudo u gradu itd. Ambijent je dakle evi¬ 
dentan, sujeti grozomorni, no rješavanje ležerno, 
kao da je sve tako propisno naravno (na pr. snala¬ 
ženje pod vagonima, za djecu zapravo idealno iz- 
vrnutim vagonima). U svima prizorima izbijaju svi 
potrebni značajni detalji likova i scena, sve, da¬ 
kako, zbog prepoznavanja. I u kljusinama sa lađas- 
tim trupovima leže crtači akcenti, koji oživljuju 
kompoziciju ovoga moderno epskoga ilustratora. 

RATNI DOJMOVI 


Napisao VIKTOR KRALJ 


IV. 



NAŠ POSLJEDNJI BOJ. 

predvečerje sv. Nikole pravoslavnog 
godine 1916. sipahu ruske baterije 
iz svih svojih topova salve na pozi¬ 
cije centralnih vlasti, očito zato, da ih 
podsjete, da jošte živi veliki car Nikolaj na čelu 
ogromne ruske vojske, pred kojom su strepili au¬ 
strijski i njemački generali. I doista bijaše silna ta 
ruska vojska — ta prava slavenska vojska! Tko je 
imao prilike vidjeti, s kakovim bi mirom gotovo pre¬ 
zirom napredovala nepregledna ruska vojska stu¬ 
pajući kroz paklenu vatru neprijateljskih topova 
i pušaka sigurnoj smrti u susret, taj je morao poput 
onog austrijskog kapetana, koji je jednom proma¬ 
trao ovakav fenomen, sa strahopočitanjem skinuti 
kapu i reći: To je velebno! — Taj je morao u onom 
času spoznati, da je silan i vječan ruski narod. I 
tko je imao prilike sastati se u boju s tim silnim 
ruskim junakom, taj je i opet morao spoznati, da 
su Rusi upravo tako dobri ljudi, kao što su i ve¬ 
liki junaci. 

I dođoše iskušenja — teška iskušenja za taj do¬ 
bri ruski narod. Već tri mjeseca iza onih salvi ne 
bijaše Nikolaj više carem sviju Rusa, niti je Rusija 
bila više carevina. Iza carevine slijedila je repu¬ 
blika; iza Nikolaja: Kerjenski. Ali ni to ne potraja 
dugo, jer još iste godine 1917. u mjesecu prosincu 
pređe vlast iz ruku Kerjenskijevih u Lenjinove; 
građanska se republika pretvori u sovjetsku, pa 
sve do danas. Hoće li se ruski brod kadgod smiriti 
u toj luci spasa ili ga čekaju još borbe s olujama, 
tko to zna?! 

Kerjenskijeva ofenziva, koja je slijedila godinu 
dana iza Brusilove, najbolji je dokaz, kolik bijaše 
jaz između ruskoga mužika i njegova cara. Preko 
noći je prebolio gubitak cara i carstva sprijate¬ 
ljivši se s novim duhom vremena, od kojega je 
očekivao ispunjenje svih svojih ideala. On je slu¬ 
šao zanosne govore Kerjenskijeve u Stanislavovu, 
vjerovao njegovim obećanjima i čekao. A za obe¬ 
ćanja bijaše spreman dati sve, pa i život. Ali ni- 
jesu svi mužiki vjerovali, bilo ih je, koji su sumnji¬ 
vim pogledom promatrali Kerjenskijevu gospod¬ 
sku pojavu, a bilo ih je i takvih, premda onda još 
ne mnogo, koji mu upravo ništa nijesu vjerovali, 
već su u potihom dogovoru s radnicima čekali do 
prve zgode, da osujete veliko poduzeće čovjeka, 
koji po njihovu mnijenju nije ništa drugo bio već 
puki nasljednik cara Nikolaja, tek s tom razlikom, 


da mnogo — vrlo mnogo obećaje. I ta zgoda je 
došla. Došla je iza pobjede kod Stanislavova, kod 
Ribna, kod Kaluša, i to u najosjetljiviji čas, kad 
su nakon svih tih nedaća austrijske vojske počele 
dolaziti njemačke čete, da pomognu svojoj savez¬ 
nici. Kod Novica, gdje je imao pasti odsudni uda¬ 
rac, uskratiše neke boljševistički raspoložene pu¬ 
kovnije pokornost i ruska se silna vojska morala 
povući do iskonske svoje linije, na kojoj se nala¬ 
zila godinu dana prije toga: Černovice—Dobra 
Noć. Kod Novica je caristička Rusija dobila uda¬ 
rac, od kojega se do danas još nije mogla opora¬ 
viti. Da, caristička disciplina a ne republikanska, 
vladaše tada još uvijek u ruskoj vojsci, premda 
carstva nije više bilo. Kerjenskijev duh je tek 
umjetno podržavao u vojsci ono raspoloženje, koje 
je sve prije bilo nego republikansko, što se do¬ 
skora iza toga pokazalo, budući da je sve listom 
prešlo u tabor boljševistički navijestivši rat ne 
samo svemu, što pripada aristokraciji odnosno 
buržoaziji, već i svemu onome, što se razumijeva 
pod oznakom inteligencije. Rusko republikanstvo 
označuje doduše prelaznu etapu između carizrna 
i boljševizma, ali samo obzirom na vrijeme, a ni¬ 
pošto ne i na razvoj, to jest iz carizrna se nepo¬ 
sredno razvio boljševizam. Za republikansku ideju 
ruski narod niti bijaše odgojen niti se mogaše za 
nju oduševiti, budući da ga je u principu suviše 
sjećala na carstvo bez cara, dok je boljševizam sa 
svojom radikalnošću i svojom izrazitom oprekom 
pogodovao težnjama neprosvijetljene mase. 

Dakle carski Rusi dali su se od republikanca 
Kerjenskoga uz mnoga obećanja nagovoriti, da 
oružjem proslave netom preporođenu Rusiju i da 
preko mrtvih tjelesa Nijemaca i Madžara pruže 
ruku osloboditeljicu svim ostalim Slavenima, koji 
su morali podnositi jaram centralnih vlasti. I doi¬ 
sta početkom mjeseca srpnja 1917. zagrmiše prvi 
teški topovi ruski, koji bijahu smješteni u gradu 
Stanislavovu. Smješteni pak bijahu u gradu zato, 
da ih se ne može tako lako naći, i onda, jer su se 
gradovi nastojali po mogućnosti štedjeti. A topni¬ 
štvu je to dobro dolazilo. 

Dva puna dana trajala je pripremna topovska 
vatra, i to prema nekoj novoj metodi, koja se sa- 
stojaše u tome, da se pucnjava nakon stanovitog 
vremena prekinula, a zatim iza kratkog odmora 
opet nastavila. Svrha tih odmora bijaše, da zavedu 
branitelja jarka, koji se svaki put, čim vatra pre¬ 
stane, spreme na navalu, koja bezuvjetno mora 
slijediti iza bubnjarske vatre. No tek što bi puc- 

njava prestala, a branitelji jarka izišli iz svojih 
skrovišta, da na puške dočekaju neprijatelja, po¬ 
novno bi se pojavili topovi protivnikovi te bi pro¬ 
uzročili osjetljive gubitke kod momčadi, koja bi 
se ni ne sluteći na takvo što na vrat na nos vra¬ 
ćala u svoja zakloništa. Iako takova topovska 
vatra s pauzama potraje samo nekoliko sati, do¬ 
staje, da čitavu posadu učini nesposobnom za boj, 
budući da mnogi stradaju životom ili budu ranjeni 
dok oni, koji su doduše ostali još netaknuti, tako 
živčano oslabe, da već nijesu ni za kakv ozbiljniji 
pthvat. A kad uzmemo, da ovakva vatra potraje 
puna dva dana, možemo donekle razumjeti, u ka¬ 
kvom se stanju nalazi ovako izmučena momčad, 
kojoj se radi malobrojnih pričuva ne mogu ni po¬ 
jačanja poslati, a kamoli je sasvim izmijeniti, 
kako je to bilo kod Stanislavova. Posljedica toga 
bijaše, da se još na životu preostala momčad 
u prvoj liniji kod prve navale, budući da je živ¬ 
čano slomljena, jednostavno predala. To se dogo¬ 
dilo i s pukovnijama, koje su ležale pred Stanisla- 
vovim. 

Dne 8. srpnja oko dva sata popodne bi javljeno, 
da su Rusi kod pete pukovnije probili. Naša sat¬ 
nija dobi nalog, da smjesta ide prema monastirskoj 
dolini, kojom već napredovahu Rusi, i da ih za¬ 
ustavimo. Ali što će jedna satnija prema silnom 
mnoštvu, koje iđaše nama u susret. Međutim sti¬ 
goše još tri satnije našeg bataljuna. S ovim napo¬ 
kon oko ponoći zaposjedosmo monastirsku uvalu, 
s kojom završavaše istoimena dolina. Odmah iza 
ponoći čulo se neko neobično šuštanje. Sad bi što¬ 
god prasnulo, kao da je netko prekinuo suhu 
granu; sad bi štogod zazvečalo, kao da si udario 
po praznom kotliću; sad bi tkogod potihu zaka- 
šljao gušeći se- 

Odjednom umuknu sve. Bilo je tamno kao u 
rogu. 

— To su oni — poviče netko od naših ispalivši 
hitac, našto se oglase i druge puške lijevo i desno, 
Nasta zaglušna pucnjava, koja se poput grmlja¬ 
vine razlijegaše gustom šumom, I Rusi, koji sta¬ 
jahu oko pedeset koraka pred nama, otvoriše va¬ 
tru. Čitavo puškaranje ne potraja dulje od neko¬ 
liko časaka, budući da se protivnik bio približio 
na razmak juriša, koji je nakon nekoliko ispalje¬ 
nih hitaca i poduzeo. Međutim je taj pothvat sa 
protivničke strane imao slab uspjeh, jedno radi 
tame, a drugo radi šikarja, koje sprečavaše Ruse 
u navali. 

Dakle još prije zore spremiše Rusi navalu, pa 
budući da je pozicija čitave naše brigade bila radi 
lošeg terena neodrživa, povukosmo se i zaposjed- 
nusmo rub mlade šume, koja se nalazila nasuprot 


seocu Ribnu, od kojega nas je dijelila uska ne baš 
duboka dugodolina. Rusi imađahu Ribno već u ru¬ 
kama. Borba započe oko devet sati iz jutra, pa je 
trajala bez prestanka do po prilici sedam sati po¬ 
podne. Naše topništvo neumorno sipaše vatru iz 
nekoliko baterija, koje se nalažahu na cesti iz¬ 
među Ribna i Zavoja, Tutnjava bijaše tako jaka, 
da nijesi mogao razumjeti riječi. Ruska artilerija 
tražila je svojim topovima našu sipajući teške 
ekrazitne granate daleko iza nas u šumu. Već oko 
podneva bile su ruske mase formirane za prvi 
udar, I doista provale iz Ribna tu i tamo čitave 
skupine, koje se za čas razletiše i trkom spustiše 
niz susjedni nam obronak uz urnebesnu viku. 
Naše topništvo kao obično u najodsudniji čas ne 
mogaše radi nestašice municije pojačati vatre, i 
tako je ruska infanterija trebala tek da prođe 
kroz pušćanu vatru. No uza sve to bi podbita. Na¬ 
sta ponovno formiranje i pojačavanje ruskih četa. 
Uslijedi ponovna navala, ali i opet bez uspjeha. 

Međutim je pola našeg bataljuna kao korska 
pričuva zaposjelo mali šumski čistac, da u slučaju, 
ako bi Rusima konačno uspjelo jurišanje — što se 
s priličnom sigurnošću mogaše očekivati — zau¬ 
stavlja napredovanje njihove prve linije i da tako 
omogući uzmak našima. Položaj bijaše vrlo prikla¬ 
dan za tu svrhu, jer se odande mogaše pregledali 
čitava cesta, koja je vodila do Ribna, tako te je 
Rusima bilo nemoguće onom cestom napredovati, 
doklegod je samo nekoliko sposobnih ljudi s onog 
mjesta podržavalo vatru. Za čitavoga vremena, 
dokle smo ovdje razvivši vojnu prugu čekali na 
katastrofu, koja ne bijaše više daleko, neprestano 
prolažahu sanitetski odjeli noseći ranjene. 

Odjednom prestadoše obje baterije, koje se na¬ 
lažahu na istom čistacu, strijeljati, samo dva topa 
upravo bjesomučno sipahu vatru, svi ostali biše 
uz silnu viku topnika i rzanja konja, koji se jedva 
dadoše od uzrujanosti upregnuti, izvučeni na cestu, 
pa dalje. Rusima bijaše naime trećom ili četvrtom 
navalom uspjelo naše baciti. Na cesti postajaše 
sve življe. S obiju strana pridolažahu iz šume po¬ 
jedinci, po dvojica, po trojica, katkada i po čitavi 
vodovi, zatim konjanici, topnici, kola s ranjeni¬ 
cima i jedna kočija, u kojoj sjedaše pukovnik sa 
svojim ađutantom. Svi bijahu uzrujani i svi vikahu 
jedan drugomu štogod dokazujući ili jedan drugog 
psujući. Jedan htijaše drugoga prestići tvrdeći, da 
imade štogod osobito važno da obavi. Mnogi za- 
okupiše ranjenička kola i topove tužeći se, da su 
tako iznemogli, te ne mogu dalje, pa treba da se 
voze, ako ne će da padnu u ropstvo. Sve su to go¬ 
vorili, da udobrovolje kočijaša, koji se odlučno 
protivio, da se ne smiju toliki voziti, jer da su konji 

slabi. Pukovnik je stojeći u kolima gledao nekamo 
natrag te nervozno gestikulirajući i vičući u znak 
nezadovoljstva glavom klimao. Uvidjevši napokon, 
da kod toga kaosa sve njegovo uzrujavanje ništa 
ne pomaže, sjedne ne mareći ni za što više Op¬ 
ćenito raspoloženje bijaše takovo, da je pravo 
čudo, što se svi između sebe ne zavadiše i ne po- 
tukoše. 

Od čitavoga toga naroda, koji na tisuće bro- 
jaše, bili smo jedini mi od zalaznih četa, koji smo 
sačuvali prisutnost duha, barem na oko, jer mi 
smo doduše mirno ležali, ali nam je srce znatno 
jače kucalo no obično. Na nama počivaše odgo¬ 
vornost. I dok je svatko nastojao, da ga što prije 
nestane iz toga neugodnog položaja, naša bijaše 
dužnost zaostati iza čitave kolone nekoliko sto¬ 
tina koraka i izjesti po mogućnosti svu vatru, koja 
bi se mogla na nas sasuti. Mi još uvijek čekasmo. 

Noć se međutim bila spustila i posljednji odio 
naših četa već prolazaše kraj nas. Još malo, pa 
ćemo i mi moći strugnuti, U to se pronese šumom 
silna vika i pucnjava, koja dolazaše s lijeve naše 
ruke. Taneta su prilično visoko iznad naših glava 
zujala. Pucnjava postajaše sve žešća i kao da se 
približavaše. Mi ispalismo nekoliko hitaca u onom 
smjeru, otkuda smo vatru dobivali i stadosmo se 
povlačiti prema gradu Kalušu, koji ležaše onkraj 
bohorodčanske šume, oko dvadeset kilometara 
daleko. Budući da nijesmo mogli sići na cestu, koju 
su Rusi imali već u rukama, što smo točno mogli 
razabrati po onoj pucnjavi, povlačili smo se šu¬ 
mom. 

Šuma bohorodčanska je široka dvadeset, mje¬ 
stimice i više kilometara. Dugo smo vremena tu¬ 
marali, jer s kompasom se doista nije dalo više 
ustanoviti doli strane svijeta, dok je nama bilo ne¬ 
ophodno potrebno da znamo za ishodište, pa da 
uzmognemo udariti smjerom Kaluša. I tako tuma¬ 
rajući i idući prema zapadu, kako nam kompas 
pokazivaše, stigosmo nešto iza ponoći na cestu, 
koja vodi iz Zavoja u Kaluš. Izišavši iz šume pruži 
nam se strašan prizor. Čitav obzor na desnu našu 
ruku prema sjeveru stajaše tako reći u jednom 
plamenu. Gorjela su skladišta sijena, brašna, še¬ 
ćera, kave, kolikogod ih imađaše na razmaku od 
neko pedeset kilometara, počevši od Zavoja preko 
Maldana, Kaluša i dalje. Milijuni, milijarde propa¬ 
dahu. I dok tamo silna imanja propadahu, milijuni 
ljudi, među kojima najvećma stradavahu djeca i 
uopće nemoćni, nijesu imali ni dovoljno hljeba, a 
kamoli što drugo. Poznato je, da je Brusilova ofen¬ 
ziva progutala čitav treći ratni zajam od nekoliko 
milijardi. , . 


Oko podneva stigosmo u selo Dobrovljane, koje 
se nalazi na cesti između Kaluša i Novica, 1 o je 
crta, na kojoj su se odigrali teški bojevi, koji bi¬ 
jahu tako sudbonosni ne samo za rusku vojsku 
već i za čitavi ruski narod. Tu je prvi puta došla 
boljševistička ideja do jačeg izražaja, i to u vrlo 
pogubnoj formi. Tu je ruski vojnik prvi put us¬ 
kratio pokornost svome generalu htijući time ko¬ 
ristiti svojoj ideji. No on ne samo da nije time po¬ 
služio toj svojoj ideji, koja je trebala izmiriti sve 
neprijatelje između sebe, već je nepromišljeno 
otvorivši neprijatelju vrata svoga doma, strmogla¬ 
vio čitavi svoj narod u propast. Ljuto se prevario, 
kad je mislio, da svi narodi tako osjećaju kao on, 
pouzdavajući se u austrijskog i njemačkog voy 
nika, koji o njegovoj ideji —tada još ni pojma nije 
imao, većma nego u svoga časnika, koji je uza svu 
svoju, recimo, nesimpatičnost, konačno ipak s njim 
osjećao — ruski osjećao. 

Bojevi, koji su se odigrali između Kaluša i No¬ 
vica, spadaju među najteže, koji su se uopće bili 
u Galiciji. Rusi su takvom silom napredovali, da 
se kod nas općenito govorilo — dakako potihu — 
o posljednjem uzmaku austrijske vojske, o uzmaku, 
koji može samo kod Pešte i kod Beča svršiti. I bilo 
bi se tako dogodilo, da se nijesu pobunile neke ru¬ 
ske pukovnije. Nakon teških i po Ruse probitačnih 
bojeva, stala se konačno povlačiti ruska vojska 
te se povuče sve do Černovica, gdje se nalazila 
još godinu dana prije toga. Sve žrtve, svi napori 
bijahu uzalud. Silna Rusija stajaše pred strašnom 
neizvjesnošću — pred rasulom. 

Bijaše jedanaesti srpnja, mračan i neprijatan 
dan. Naš bataljun, koji je u posljednjim bojevima, 
naročito kod Ribna, izgubio dobru trećinu ljudi, 
nalazio se još uvijek kao korska pričuva iza sela 
Dobrovljani. Već iz jutra mogaše se vidjeti, kakav 
će dan biti. Uzrujanost bijaše općenita već od 
prije. Jedna zadaća slijedila je drugu. Rusi nas bi¬ 
jahu već stigli na pet stotina koraka te se spre¬ 
mahu na navalu. Grad Kaluš bijaše već od prošle 
večeri u njihovim rukama, dok su istoga dana, o 
kojem je ovdje govor, još prije podne bili zaposjeli 
željezničku stanicu. Naša rojna pruga bijaše ras¬ 
kinuta, tako te od našeg lijevog krila, koje se na¬ 
lazilo tik do drvenog mosta preko rijeke Lomnice, 
to jest južno od Kaluša, pa do susjednog desnog, 
koje stajaše zapadno od istoga grada, dakle na 
pruzi od preko dva kilometra ne bijaše nijednog 
čovjeka. Govorilo se o njemačkim divizijama, koje 
su još isto veče imale stići, da ispune onaj 
otvor. 

(Nastavit će se). 

STARA POPEVKA. 

(Iz zbirke »Pozableno cvetje«). 

Jenput mi v oči plave 
bu črni vlezel mrak 
i ja bum v grob se legel 
od sveta tog odbegel 
daleč. 

Bog zna, jel ko bu rekel, 

nam vumrl, gleč, je več 

i jel bu suza koja 

na zemlicu opala 

i jel bu draga moja 

za jeden grobek znala, 

pod kim bum mrtev stiha ja zaspal. 

0 gda bi ja to znal, 
mam lakše bi mi bilo vmreti 
i belu gospu k sebi vzeti 
v zagrljaj 
v zagrljaj 

Čakovec 1922. Nikola Pavić. 

KONCENTRIČNA UMJETNOST. 

Genijalnost je uvijek u konceiitričnosti. Svako genijalno 
umjetničko djelo — bačeno kroz prizmu individualiteta, vre¬ 
mena i smjera — ima spektralni karakter t. j. koncentraciju 
umjetničkih vrednota sviju smjerova i sviju vrsta, Jednoboj- 
nost, jednoličnost i jednostranost uvijek je monotona, a mo¬ 
notonija u umjetnosti isto je što i dosada u životu: besplodna 
je, ubitačna i škodljiva. Kako jedan ton u muzici i jedna boja 
u slikarstvu ne mogu potpuno izraziti ni jedan umjetnički 
zahtjev, tako isto ne može ni u književnosti jedan smjer, 
jedna ideja i jedno nastrojenje izraziti literarno umjetničko 
djelo. Jedinstveno djelo ne znači, da je ono sazdano od jed¬ 
noga elementa, naprotiv ono je jedinstveno baš onda, ako ga 
rezultiraju svi umjetnički elementi, koje može u svoj okvir 
uklopiti. Jedan elemenat — pa makar i glavni — nije ništa 
drugo nego rudimentarna umjetnička pojava, koja u svojim 
primarnim oblicima može služiti jedino kao osnovica, na 
kojoj treba izgraditi djelo potpuno i djelo reprezentativne 
vrijednosti. 

Kao što je to slučaj kod umjetničkog djela, tako je isto 
i kod samog umjetnika. Talenat sam po sebi nije ništa, to je 
nešto neodređeno, mutno, nešto kao kovina uprskana u ka¬ 
men, nit je kovina, a nit je kamen, nego rudiment, iz koga 
se tek prečišćavanjem može dobiti prava vrijednost njegova. 
Počela su u današnjem kompliciranom umjetničkom i dru¬ 
štvenom životu od sporedne važnosti. Ima i netalentiranih 
umjetnika, koji erudicijom i marljivim studijem stvaraju djela 
pozitivnije, trajnije vrijednosti, negoli sami talenti. Jer pra¬ 
va se umjetnička vrijednost sastoji u koncentraciji, u skupu 
svega stvorenoga, koje se odrazuje u riječima i simbolima, 
utvrđenim i priznatim u umjetnosti, i onoga što umjetnik mi¬ 


sli i osjeća. Talenat je kod umjetnika sam po sebi razumljiv, 
on se pretpostavlja, ali ono, što njega čini umjetnikom, to 
je njegov izraz. Izraz mora biti u svojoj nutrini, misaon, trans- 
cedentalan, apokaliptičan, kolektivan, simultan i koncentri¬ 
čan, a u svojoj vanjštini ufinjen erudicijom i edukacijom do 
potpune jednostavnosti i jasnoće. 

Pozorišna umjetnost je složena u vanjštini u formi, a knji¬ 
ževna u svojoj unutrašnjosti. Muzika, slikarstvo, skulptura, 
arhitektura i poezija to su elementi, koji tvore ove konkor- 
dijalne umjetnosti. Muzika u riječima, slikarstvo u bojama, 
poezija u osjećaju, skulptura u plastici, a arhitektura u kon¬ 
strukciji samoga djela. Vanjski oblici ovih složenica stvaraju 
formu, a nutarnji jezgru, sadržaj. 

Fabulu u modernoj umjetnosti zamjenjuje radnja, koja 
uvjetuje konstrukciju djela. Konstrukcija umjetničkog djela 
adekvatna je konstrukciji prirodnih pojava. Na pr. Hrast je 
bio najprije sjemenka, klica. Iz toga je djelovanjem vitalne 
energije izrasla stabljika i konačno je nastala ogromna pri¬ 
rodna pojava, s kojom mi vežemo pojam hrasta. Tomu u 
umjetnosti odgovara: ideja, kao sjeme i klica; radnja, kao 
rastenje, vitalna energija, kao umjetnikova stvaralačka moć i 
djelo, kao konačni pojam imenovan u nazivu njegovu. Na¬ 
zivi i naslovi, kako u prirodi tako i u umjetnosti sadržavaju 
u sebi pojmove stvari, oni su amblemi, što više — oni su 
simboli. 

Po toj se komparaciji zakoni umjetnosti svode na zakone 
života tako, da pročitano djelo bude isto, što i proživljeni 
događaj. Pravac i umjetnički smjer samo su tehnički izra¬ 
žaji umjetnikovi i ne mijenjaju ništa na stvari, jer se u sva¬ 
kom smjeru može potpuno izraziti život. Pravci su progre¬ 
sivni i onii se koncetrišu u jedan skupni kolektivni smjer. 
Sve, što spada u umjetnost, sve je progresivno i sve što je 
život, u univerzumu svega što postoji, sve je progres, a pro¬ 
gres se koncentriše prema središtu, prema bitnosti. Konačni 
cilj i života i umjesti jest bitnost, pronaći sveživotnu jezgru. 

Djelo ima svoje dvije strane: sadržaj i formu. Sadržaj je 
ono bitno, ono vječno, što se ne da izmijeniti i kome struji 
cijeli progres. To je zajedničko u svim razvojnim periodama 
umjetnosti, to je samo umjetnost. Elementi, koji stvaraju sa¬ 
držaj, u svim su umjetničkim vrstama potpuno isti. U pozo- 
rišnoj umjetnosti i u literaturi sve umjetničke vrste u sku¬ 
pini sačinjavaju njihov obujam i zato su one najsposobnije 
da izraze život u svoj njegovoj punoći, ako se nađu na okupu. 

U sadržaju je bitno ideja. Evolucijom i pretapanjem te 
ideje u njezine raznovrsnosti do potpune iscrpivosti iznaša- 
njem sviju njezinih oblika i pojava dobivamo koncentraciju 
sadržaja, kao glavnu odliku moderne umjetnosti. Sadržaj je 
ili bolje nutrina samoga djela primarna pojava, a forma se¬ 
kundarna t. j. sadržajem uvjetovana. Sadržaj uzrok, forma 
posljedica. 

Forma nije ništa drugo do eksternizacija sadržaja i ne¬ 
posredno o njemu ovisi. Zato i ne može postojati nikakva 
ozbiljna nauka o jednoj apsolutnoj formi naprosto zato, što 
forma sama za sebe ne postoji. Njezina je eksistencija u od- 

vojenosti od sadržaja čisto fiktivna, U najboljem slučaju bio 
bi to balon, u kome je sadržaj — praznina. 

Kult forme u modernoj našoj umjetnosti razumljiv je s 
razloga, što postoji emancipacija od svega dosadašnjeg, oslo¬ 
bođenje od pirimitivnog i traženje reprezentativnog, A u tome 
radu i stvaranju forma je najvidljivija, kao materijalizacija 
sadržaja i za to prvim počecima novoga stvaranja i najbliža. 
Ali u tome kultu forme postoji i jedna opasnost, da se ne 
pretpostavi onome, što je bitno, nešto, što je sporedno, pod¬ 
činjeno t. j, da se ne zapusti sadržaj. U današnjoj periodi 
formalizma, koja mora biti samo prelaznom fazom nečemu 
višemu, savršenijemu, ne smije zavladati zabluda, da je for¬ 
ma bitnost umjetnosti. Sama forma ne može dati ni karaktera 
ni stabiliteta našoj elementarnoj potentnoj kulturi, Francuzi 
imaju do preciznosti izrađenu formu, i osrednji francuski 
umjetnici su briljantni virtuozi forme i za to je u njezinoj 
umjetnosti nastala petrifikacija, bez elana je i nema u sebi 
velike vitalne energije, koja bi je unaprijed pojačavala, a ne 
bi je umrtvila. I sam klasicizam je umjetnička okamina. 
Postao je — tehničkim virtuozitetom dobrih rutinjea — više 
vještinom negoli pravom umjetnošću. Formalizam dovodi do 
umjetničke petrifakcije, jer je iscrpiv i jer su mu kombinacije 
u vrlo ograničenom broju mogućnosti, a sadržaj, nutarnja stra¬ 
na umjetnosti ima pred sobom neiscrpivo vrelo života, iz 
koga može apsorbirati svoj vitalni sok, koncentrisati sve 
svoje vrijednosti i rasti u beskraj. Naš savremeni formalizam 
je prirodna nužda, traženje onoga, na čemu najviše oskudi¬ 
jevamo i on će u historiji naše umjetnosti ostati samo kao 
prelazna faza. 

Umjetnička originalnost ne postoji samo u formi, što više 
osrednji ii mali duhovi lakše apercipiraju formu, negoli bit¬ 
nost same umjetnosti. Zato u našoj današnjici ima mnogo 
modernih imitatora, mnogo snobova, ali malo pravih umjet¬ 
nika. Posljedica se ni u kojem slučaju ne može predpostav- 
Ijati uzroku. 

Modernistička forma traži svoj ideal u gibivosti, čistoći, 
jednostavnosti i snazi, da izrazi svaki i najmanji drhtaj umjet- 
nikove duše u vanjskom vidljivom obliku njegova djela. 
Ona je u riječima i zato je muzika, ona je u konstrukciji i 
zato je arhitektura, ona je u plastici i zato je skulptura, ona 
je u boji, u koloritu i zato je piktura, ona je u ljepoti i zato 
je poezija. Ljepota je njezin koncentrični izraz, to je fokus, 
u kome se skupljaju sve njezine vrline. Ljepota se je rodila 
prije umjetnosti i mi smo je zatekli na svijetu, ona je vječna 
u prošlosti i u budućnosti, a forma, kao njezino utjelovljenje, 
odraz je praiskonskoga i vječnoga. Koncentracija forme i 
koncentracija sadržaja daje maksimum umjetničkoga stvaranja 
— koncentričnu umjetnost. 

Ahmed Muradbegović. 

GABRIJEL I MIRKO JURKIĆ. 

Pratio sam slikarski rad Gabrijela Jurkića ima neko¬ 
liko godina i čudio se, da on kod nas nije cijenjen, koliko 
zaslužuje, 

Što je priznati umjetnik Ferdo Kovačević u nekadanjoj 
Banovini, to je Gabrijel Jurkić u Bosni: oba pravi pjesnici 
prirode. Razlika je među njima samo u tome, što se Ko¬ 
vačević uglavnome drži tek Posavlja u zagrebačkoj okolici, 
a Jurkićev rad obuhvata Bosnu od dinarske kose iza Livna 
pa sve do Drine. Kovačević voli mirnu prirodu oko Save, 
a Jurkić prikazuje i veće panorame sa životom, koji je 
o njima ovisan, kako se najbolje moglo vidjeti na izložbi 
njegove »Zime« u Zagrebu. 


Ja sam jednom u proljeće pošao pješice od Sinja preko 
Livna i Kupresa do Bugojna, te sam se nagledao onih ši¬ 
rokih krasnih rudina sa stadima i pastirima, koji uz diple 
provode svoj arkadijski život, a to je Jurkićev rodini kraj, 
koga nam on najradije prikazuje na svojim slikama. Tko 
samo jednom prođe taj zanimljivi kraj ispod visokoga i u 
narodnim pjesmama opjevanoga Maldvana te kroz ,ku- 
preška glasovita Vrata pane u divnu dolinu rječice Poriča, 
nikad ne će zaboraviti onih neobičnih ljepota. Nazad par 
godina vidio sam u Jurkićevoj radionici jednu krasnu 
oveću sliku prirode uz rječicu Porič, a u Strossmayerovoj 
akademskoj galeriji nalazi se Jurkićev nacrt Malovana (po 
katalogu od :g. 1917. br. 477.), 

Krasota prirode u bogatstvu svojih boja oživljena po¬ 
često svijetom i stadima — to je predmet Jurkićeva sli¬ 
karskog rada. On je dakle pjesnik, prikazivač prirode u 
svim njezinim godišnjim promjenama. Pa kako nam prika¬ 
zuje lijepe krajeve, tako nam u njima predočuje i idilu se¬ 
ljačkoga života nastojeći ga dovesti u sklad s prirodom. 

* * * 

Što je Gabrijel Jurkić u slikarskoj umjetnosti, to je 
njegov brat Mirko u pripovjedačkoj. Oni su i više nego 
braća: blizanci .su, pa im to svjedoči i njihova umjetnička 
sklonost, jer je i Mirko Jurkić poput brata vrstan prikazi¬ 
vač i pjesnik bosanske prirode. Brat slika kistom, a 
Mirko slika riječima i perom. 

Opisi se prirode od Mirka Jurkića dojimlj'u snažno i 
istinito, kao da siu naslikani bojama. Čini vam se da gledate 
slike M i 11 e t-ove, Claude Lorrai n-a, Ruisdael-a ili 
Hobbeme, 

Da je Mirko Jurkić na peru, što mu je brat Gabrijel na 
kistu, naime slikar-kolorist prirode, to će se svako osvjedo¬ 
čiti po ovim izvacima iz njegove knjige »Iz Završja«, u 
kojem opisuje onaj isti kraj, koji Gabrijel prikazuje 
kistom. Evo primjera: »Sunce zalazilo. Daleko se iza kuća 
pružala sjena, a sjeni ispod golema jablana ne vidiš kraja.« 
(Str. 44.) »Mrak zavalio groblje i polje, u pomrčini se pre- 
poznavalo drveće i mrka kapela, zvijezde iskrile i ganjale 
se od časa do časa po širokoj nebeskoj poljani.« (Str. 45.) 

.»Zapad pirio i treperili na brdu visoki jablani.« 
(Str. 228.) 

Slikovitost odaje i ova poredba: »Kraj jezera šćućurila 

se u bašči ribarska kućica. tako joj se prignuo 

poŠiroki krov i paklopio je kao malu mazlunovu glavu izli¬ 
zana ćaćina kapa.« (Str. 54.) 

Dobivate isti osjećaj kao da mu gledate kakovu bratovu 
sliku iz predproljeća, kad na 55. strani čitate ovo slikanje: 
»Dunulo proljeće i u tu jezernu kotlinu. Otanjio led, 
odozdo ga podgrizla voda živa, a odozgor izjedalo mlako 
sunce. Pucala kora, po vodenoj ravni plovili komadi, od 
dana do dana sve uži i tanji. Vlaga se dizala i izjedala 
oči .5 lice, nestajalo bjeline, a na breščićima i u dolini 
podalje od jezera ukazivala se suhota i bujala travom. 

Poduhivali topli vjetri i nanosili u šume krilatu pi- 
ljež, što no se odmah uznemirila i suncu pomagala buditi 
travke i dremovno cvijeće. U rovitoj se zemlji ugledali tra¬ 
govi srna i veprova, dok su još počivale guje i gušteri, 
čekajući Blagovijesti, da se izvuku i sunčaju u busenju.« 
I t. d. 

I Mirko Jurkić rado prikazuje zimu i jesen. Na 
str. 96. spomenute knjige nalazi se jedan takov opis, kakov 
će se rijetko naći u našoj književnosti. 

Zanimljivo je, ako sada njegove opise zime isporedimo 
sa bratovim zimskim slikama. 

»Zima stisnula i ledenom korom okovala brda i do¬ 
line: Vjetrovi duvali kroz prolaze i klance, opuhali snje- 
gove i zbili namete po udolicama i zavjetrinama. Slobodno 
je mogao hodati široki težački opanak po tim snježnim ko¬ 
sama, zbijen led samo je škripao pod koracima. Goli su 
putovi na zamahu vjetra, preko njih fijuk bure u pravim 
strijekama gonio bijeli prah, maglica se dizala i gubila ne¬ 
gdje u daljini pri kraju razvučenih nameta. Šuma stravično 
šuštala. Smirio bi se jedan kraj njezin, dok se izdaleka 
javljao neki drhtav mukao šapat, sa stabla na stablo prela¬ 
zili glasovi, treptali i drhati, množili se i širili šumom, sve 
bliže i bliže, dok ne bi prohujao snježni dah u blizini, po¬ 
tresao igranjem, bijelim dimom napunio uzduh i oslobođen 
navalio na prolaz između dviju planinarskih kosa, hučeći i 
rušeći se kroz Vrata niz strminu, u Kupreško polje.« 
(Str. 105.) 

To je majstorska slika vijavica, koje se obaraju na 
blizu 1200 m visoko Kupreško polje, na kome snijeg zna 
namesti do žica na brzojavnim stupovima, radi čega ovaj 
kraj i nazivlju »Bosanska S i b i r i j a«. 

Aj sad će nam se činiti da gledamo još jednu sliku 
»z i m e« njegova brata Gabrijela: 

»Studen grize, inje bliješti sa jelovih iglica. Jutro je, 
sunce se trudi da prozja kroz siVu magluštinu, kroz koju 
se nazire njegov sjaj.« (Str. 108.) 

Opet malo drukčiju sliku zime nalazimo na str. 142, Čar 
bratovih boja kao da blješti u tim njegovim opisima: 

»Zora zabijelila. Po livadama i ledinama srebrila se rosa 
kao sunčeva zraka na pjeni gorskog potoka. Putovi bili 
vlažni od noćne rose. Grmovi i drveta spram istoka cmili 
se kao prikaze, a na zapadu se razaznavale boje polja i 
šuma.« (Str. 26.) 

A kad na str, 88, čitaš: »Noći nestajalo, jezerom se 
povijala magla, pirio vjetar i čistio nebo, sjećaš se opet 
slika Lorrainovih i Poussinovih historičkih krajina.« 

Da boje privlače na se piščevo oko, svjedoči nam i 
opis jeseni na str. 123. i mnoga druga mjesta u njegovoj 
knjizi. 

Vanredna ljubav Mirka Jurkića za prirodom i rođenom 
grudom pretvorila se u ditiramb planini, dostojan Knut 
Hamsuna. U našoj književnosti nema zaista tako zanosna 
opisa planine, kako ju je opisao Jurkić na strani 53. svoje 
knjige. 

Mislim, da je bilo vrijedno istaknuti sličnost dvojice 
braće u umjetnosti osobito nakon odličnoga uspjeha Ga- 
brijelova u Zagrebu. Po tome, što ovdje iznesosmo, svako 
će opaziti, da su blizanci Jurkići — blizanci i u umjet¬ 
ničkom prikazivanju: jedan kistom, drugi perom, ali istim 
duhom, naklonošću i osjećajem. Osim toga psihologija je 
u Jurkićevu pripovijedanju na svome mjestu, a jezik mu 
je tako lijep, dobar i čist, da u tome natkriljuje mnoge 
naše pisce, pa je šteta, što se Jurkić u našoj književnosti 
tako rijetko javlja. Štipan Bancmć. 

KAZALIŠTE ZA DJECU. 

Kazalište Marijoneta u svetojeronimskoj dvo¬ 
rani opet je počelo s prikazivanjima. U subotu, dne 19. svib¬ 
nja, davana je »Pepeljuga«, s glazbom g. Oskara Joze- 
fovića. Sadržaj je narodne pripovijetke dosta mlitavo obra¬ 
đen; nema nigdje osobite poente ili duhovitijeg mjesta. I iz¬ 
vedba treba još dosta da se dotjera. Lutke se ne miču do¬ 
voljno živo. Nažalost i lutka, koja je određena za Pepeljugu, 
vrlo je nezgrapna, gotovo ružna. Ljepša bi za to bila njezina 
plavokosa polusestra u ružičastoj haljini. Po nesreći su i gla¬ 


sovi loše podijeljeni; za Pepeljugu trebao bi nježniji i djetin- 
skiji glasić, a za maćuhu oporiji. Otac je bio dobar. Niti mu¬ 
zika g. Jozefovića nema ništa, što bi se moglo djeci svidjeti. 
Suviše je operna; nema nijedne arije ili bar teme, koja bi 
se lako pamtila. — No uza sve to ljubav, koja se ulaže u to 
poduzeće, hvale je vrijedna, i treba ga poduprijeti. Ako se 
bude iskreno nastojalo oko njegova usavršenja, dotjerat će 
se. U tom pogledu imamo upravo sada jedan gotovo nedosti- 
živi uzor u Zagrebu: Chartonovo kazalište lutaka u Music- 
Hallu. Tamo sve ide i podudara se upravo savršenom vir¬ 
tuoznošću i te lutke izvode svoje majstorluke i plešu shim- 
my, orijentalne plesove . . . ama ko veliki! Tu se ujedno vidi, 
što marionetno kazalište može vrijediti za umjetnost — ali 
o tom bi valjalo napisati posebni članak. 

»U kraljevstvu patuljaka«. (Dječja igra u tri 
čina. Napisao J. Ribičić. Uglazbio I. Grbec. Instrumentirao 
Đ. Prejac. Redatelj Đ. Prejac i I. Badalić.) Na Duhove i du¬ 
hovski ponedjeljak (20. i 21. svibnja) imalo je kazalište po¬ 
sebnu ;i u njemu neobičnu publiku. Sve same zlatne glavice 
naših mališa, koji dođoše da se dive svojoj braći i sestrica¬ 
ma na sceni. U korist Udruge hrvatskih učiteljica, odsjek 
»Za našu djecu«, davala se dječja igra »U kraljevstvu patu¬ 
ljaka«. Dražesna igra, osobito u prvom činu. Druga dva su 
nešto razvučena. Pa i od ona tri svojstva, koja imaju da ka- 
rakterišu vrijednost majke za djecu: ljubav, sreća i »zalog«, 
nije ovaj treći sasma jasan, a i njegova materijalizacija 
(mačka) ne izgleda ni osobito duhovita ni osobito sretna. Pa 
i kako objasniti djeci već sam taj teški pojam riječi »zalog«? 
Ali uza sve to mališi su bili dražesni i držali su se vrlo hra¬ 
bro, Upravo je ganutljivo bilo gledati zlatne bijele vile i si¬ 
ćušne patuljke-rudare. Nije pedagoški, da budimo taštinu u 
djeci donoseći imena. Zato ćemo samo spomenuti, da su svi 
bili dragi; kralj nešto plah; dvorski luđak je upravo začu¬ 
đivao svojom slobodnom glumom; Anica i prva vila bile su 
ljupke; a mala vila plesačica je tako odlično otplesala svoj 
soloples, da ga je na burni aplauz morala opetovati. — Toga 
je dana bilo u kazalištu kao u malom raju; a kako i ne bi, 
kad su anđelići sjedili oko nas i gledali s nama anđeliće, 
kako igraju. S. J. 

KNJIŽEVNOST. 

Jovan Skerlić: Srpska književnost u XVIII. veku. Novo 
ispravljeno izdanje u redakciji Vladimira Ćorovića, Beograd, 
Izdavačka knjižarniba Napredak 1923. vel. 8° str, 351, cijena 
66 Din, (ćir.) 

Prvo izdanje ove Skerlićeve knjige izašlo je na svijet 
1909. g. u izdanju S. K. Akademije. O tome su se dijelu pi¬ 
sale onda stručne ocjene, razvila se polemika i pokazalo se 
na neke nedostatke u toj inače dobroj Skerlićevoj knjizi 1 . — 
Ti su stvarni! nedostaci u ovom izdanju od najveće česti 
uklonjeni, ali, kako i sam priređivač ovoga izdanja veli, 
knjiga je ostala Skerlićev subjektivni prikaz srpske kulturne 
historije i njenih ličnosti u XVIII. vijeku, jer se u to nije ni 
moglo ni smjelo dirati. 

Ta Skerlćeva knjiga, pa onda njegova Istorija nove srp¬ 
ske književnosti ostat će još dugo dva vrlo vrijedna pri¬ 
ručnika za proučavanje i upoznavanje nesamo književnoga 
života i nastojanja srpskoga naroda od 18. stoljeća ovamo, 
već su one i dokumenat svega kulturnoga rada toga vremena 
kod Srba uopće. S te je strane napose zanimljiva ova knji¬ 
ga, koja eto pomlađena i popravljena izlazi pred nas. XVIII. 
je vijek u životu srpskoga naroda svakako od velikoga zna¬ 
čenja. To je vijek, kako kaže sam Skerlić, kad se završuju 

velike seobe, kad srpski narod izlazi iz srednjega vijeka, 
prelazi polako od bizantinizma k zapadu, prima polako tu 
kulturu, napušta svoju srednjevijekovnu pismenost i stvara 
svjetovnu, savremenu i modernu književnost. 

Skerli’ć je u toj knjizi bio skupio vrlo opširan i zanimljiv 
materijal, pa se u vrijeme bivše Austro-Ugarske na tu knji¬ 
gu prijeko gledalo. 

Svakako je dobro, da se ta knjiga učinila našoj javnosti 
opet pristupačnom, jer je prvo njeno izdanje bilo već prava 
rijetkost. Nke. 

V. Ribar: »Principi dijalektike«, — Program za kritičku 
sintezu filozofskih problema. — Zagreb. 1922, Izdanje knji¬ 
žare Z, et V. Vasić, Ne ulazeći u detaljno razmatranje o toj 
filozofskoj knjizi prepuštajući to stručnim časopisima, isti¬ 
čemo, da se bavi skroz aktualnim problemima, koji moraju 
da zainteresiraju svakog inteligentnog čovjeka. Pisac iznosi 
individualne poglede na mnoga važna pitanja o dijalektici 
uopće, o filozofiji i njenoj perspektivi, o problemu vrsta, o 
nižoj formi svijesti itd. Zanimljiv je pri koncu i prikaz po¬ 
znatog djela francuskog pisca Charlesa d'Esperey-a »Pre- 
obraženje životinjskog svijeta« (prevod dr. V. K. Petkovića) 
koji je kao i Quaterfages odlučni protivnik poznate darvi- 
nove teorije o postanju vrsta, iz koje citiramo samo ovaj 
kratki ulomak: »Bilo bi drsko tvrditi, da u današnjem tre¬ 
nutku poznajemo opći zakon, koji je vladao neprekidnim 
preobraženjima živih bića, od pojave života do današnjega 
dana. Ni mehanizam fizioloških prilagođivanja, ni mehanizam 
neposrednih uticaja sredine, a još manje mehanizam borbe 
za opstanak, nisu u stanju da nam dadu racijonalno i pot¬ 
puno objašnjenje, veličanstvenu sliku paleontološkog raz¬ 
vitka«. Ne tangirajući u te vrlo važne probleme, oko kojih 
se vodi već od pola vijeka borba sa strane filozofa i priro¬ 
doslovaca svjetskoga glasa, mi samo ističemo, da je djelo 
g. V. Ribara napisano nekim oporim i tvrdim stilom, koji 
ne može da zainteresuje našu širu publiku, koja u svakom 
pa i u filozofskom djelu ište da bude napisano jasno i u 
duhu našega jezika. I. 

Dr, Milan Barišić »Tajna diplomacija« — kritički fra¬ 
gmenti. — Zagreb 1923, Štamparija Jugosl. Kompasa — iz¬ 
danje knjižare Z, etV. Vasić. — Dosadanje naše abnormalne 
socijalne i političke prilike sprečavale su naše kulturne 
radnike, da se uopće bave pitanjima diplomatske naravi, i 
tako je naša mlada književnost posvema oskudijevala na tom 
polju. Već i iz tog razloga vrlo je pohvalan rad g. dra. Mi¬ 
lana Barišića, koji nam je u omanjoj knjizi od 40 str. iznio 
neke kritičke fragmente o »Tajnoj diplomaciji« osvrčući se 
specijalno na naše prilike. Knjižica iznosi: Osvrt na razvitak 
tajne diplomacije; karakteristiku iste; onda raspravu o taj¬ 
noj diplomaciji i našemu narodu; tajnoj diplomaciji i konsti- 
tucijonalnim principima, te konačno o budućnosti tajne di¬ 
plomacije. 

Čitajući tu knjigu, koja osvjetljuje neke još nepoznate 
stranice iz našeg političkog života za vrijeme A. U. uprave, 
mnoge nam današnje prilike postaju jasnije, te će dobro 
doći svima, koji žele da se bolje upoznaju sa zaplotačkim 
diplomatskim intrigama i time upotpune svoju političku 
naobrazbu. Knjiga je štampana ćirilicom, a cijena joj je 8 D. 

BILJEŠKE. 

Središnji Savez Hrvatskih Čitaonica. Hrv. Čitaonica u 
Jastrebarskom zaključila je prigodom proslave svoje pede- 
setgodišnjice postaviti] temelj za Savez hrv. čitaonica. Na 


dan iste proslave t, j. dne 8, XII. 1922. su delegati od 16 hrv. 
čitaonica i jednog saveza konstituirali privremeni odbor za 
pripremu: Središnjeg Saveza Hrvatskih Čitaonica sa privre¬ 
menim sjedištem u Jastrebarskom, Taj odbor je pretresao i 
prihvatio pravila za S. S. H. Č. te ih je podnesao nedavno na 
odobrenje Pokrajinskoj Upravi u Zagrebu. Čim stigne odobre¬ 
nje pravila, privremeni odbor pozvat će hrv. čitaonice na pri¬ 
stup Savezu i konstituiranje Saveza. 

Đačka slikarska izložba I, realne gimnazije u Zagrebu 

otvorena publici kroz dva dana 20. i] 21. tek. mjeseca u škol¬ 
skoj zgradi na Katarinskom trgu, bila je prilično posjećena 
osobito sa strane roditelja i njihovih rođaka ii prijatelja, koji 
su želili, da se uvjere o napretku đaka u slikarskoj umjet¬ 
nosti. Ne može se poreći, da izložba nije bila bogata obiljem 
radova. Bilo je tu slika i reprodukcija u krajonu i tušu, raz¬ 
novrsnih minijatura, ornamentalnih radova u drvu, po koje 
slika uljenim bojama, nekoliko boljih karikatura, akvarela 
i t. d. Sve četiri stijene velike gombalačke dvorane bile su 
prepune. Pored nekoliko uspjelih slika iz prirode, koje odaju 
talenat i jača snagu opažanja kod pojedinih đaka, pretežniji 
broj slika bile su samo mrtve kopije iz raznih modela od 
sadre i predložaka na papiru, koje mogu biti u istinu dobro 
reproducirane, ali ipak ne odavaju moć invencije i neći dar 
opažanja kod dotičnih đaka. Trebalo bi već jednom preki¬ 
nuti sa starom praksom reprodukcija mrtvih predmeta na 
papir ili platno, i povesti đake u živu prirodu, gdje će im 
se pružiti prigoda, da vlastitim očima otkrivaju njezine sa- 
krite čari i nađu pobude za stvaranje već prema svom indi¬ 
vidualnom umjetničkom nagnuću, jer prava umjetnost ne 
sastoji u oponašanju, već u otkrivanju novih ljepota i novih 
sižea, koji odgovaraju internoj pobudi umjetnika. Inače je 
čitav posao jalov i bez svrhe. 

Baš ova đačka slikarska izložba, po kojoj smo se uvjerili, 
da kod pojedinih đaka ima i dara i talenta za umjetničko 
shvaćanje uopće, pružila nam je prigodu da zagovaramo ra¬ 
dikalnu reformu današnjeg crtalačkog i slikarskog načina, 
kako se provodi u našim zavodima, jer je šteta po našu 
mladu umjetnost, da toliki mladi i daroviti đaci pod kru¬ 
tom disciplinom stare škole, ostanu samo puki i suštiJ opo- 
našatelji mrtve ljepote, dok bi u živoj prirodi njihov talenat 
procvao do umjetničkog savremenstva. Toliko u interesu 
nastave i umjetničkog razvoja naše mlađe generacije. 

— I. 

Repertoar Hrvatskog Kazališta u Zagrebu. Svibanj: 4. 
Thomas: M i g n o n (65. put; gostovanje R. Veselevskoga i 
M. Vuškovića) — 5, Labiche: Firentinski šešir (7. 
put) — 6. Labiche: Firentinski šešir (8. put; XVII. 
đačka predstava). Donizetti: Don Pasquale (12. put, 
gostovanje Maje Strozzi, ,A Veselevskoga). — 7. Predava¬ 
nje prof. Dra. M. Ogrizovića o »P e e r G y n t u« i kapel¬ 
nika O, Jozefovića o G r i e g o v o j glazbi ovome djelu. 

— 8. Ibsen: Peer Gynt (1. put) Redatelj Tito Strozzi, 
dirigent Oskar Jozefović. — G. Verdi: Traviata (127. 
put; gostovanje A. Veselevskoga). — 10. Delibes: Kope- 
1 i j a (27. put; gostovanje Margarete Froman). Ibsen: Peer 
Gynt (2. put). — 11. Leoncavallo: Pagliacci (93. put) 
i Čajkovski: Labuđe jezero (14. put; gostovanje Mar¬ 
garete Froman). — 12. Thomas: Mignon (66. put; gosto¬ 
vanje Martine Blažeković, A. Veselevskoga i M. Vuškovića). 

— 13. Verdi: Traviata (128. put; gostovanje A, Veselev¬ 
skoga). Ibsen: Peer Gynt (3. put). — 14. Ogrizović: 
Hasanaginica (44. put). 


Izdavači i vlasnici: Dragutin Nemet i drugovi 


Tisak »Tipografije« d. d. Zagreb. 

TVORNICA CIOARETNOO PAPIRA IIOJAHA D. P.. 

ZAGREB, NAKSiniRSKA CESTA BROJ IO. 

prcporuča svoje najbolje vrste cigaretnog papira i to: 

„GOLUB”, „RIZ ABADIE", „SAMUM” I „CLUB” (EXTRABIS) 


ŠEŠIRE 

KRZNO 


prodale napcttlntje 

IfiNAIZ KABIN 

ZAGREB. I 1 ICA M 


HUGO FAESCIl, ZAGREB 

1 ILICA BROJ 40 

preporuča svoje bogato skladište svakovrsnog 

muškog i dfeijeg rubila 

uz umjerene cijene i solidnu podvorbu. 


INDUSTRIJA ŽELJEZNE ROBE D. D. 

ZBAJ 

ZAGREB 

Potrlnjakm ulico 3 
Telefon 7-43 

Proizvodi: svakovrsno željezno pokućtvo, peći* 
štednjake i dijelove istih, tačke, želj. prozore, 
stube, ograde kao i raznu drugu željeznu robu« 
Cijene vrlo umjerene, a izvedba solidna i brza. | 0 


Zg fktijevajte cjenitz 

kosmetičkih preparata za njegu i 
poljepšavanje lica, finih sapuna, 
pudera, parfuma i kremova iz: 

JXo 6 iIioiv 

drogerije, Zagve6, Klica 3% 





























načuje v 
^ADtaNATE ) 

vaEćice 

ZA6RE0 

ncouićevAui 

on.3a 

rei.5-78. 


Sr adsfta štedionica 

Cpitne sfob. i ta, gfav. grada Zagreba 
(fctrinisfia ulica 5 Zagreb digao Sudniifte uf. 

Ulošci X 200.000.000 — 

Prima uloške na uložne knjižice i na tekući račun. Izdaje 
čekove i kreditna pisma, te obavlja isplate na temelju akre¬ 
ditiva na sva tu i inozemna mjesta. Kupuje i prodaje valute 
i devize. Obavlja sve burzovne naloge savjesno i kulantno. 

Za ufošfte jamči grad Zagreb. 


rvORNiCA 

Rapignatih 

VREĆICA 

K6V0ZDIĆ 

-ZA6 REB- 

NC0UUĆEVA30 

TEL.5'78 

